text:
September 14th, 2008
harita téh si kabayan keur ngahuleng we di hareupeun hawu ku pamajikanana di tanya,naha kang kabayan teu milu ngariung pan dulurna pa erte nyalametkeun orok mere aran cenah, nyeta teung, teu di ondang, tembal si kabayan, da eta erte ka uing téh keur rada sentimen, pedah uing basa kamari teu ngaronda, da maneh nu kitu tea mah iteung, uing ulah ngaronda jadi weh urang teu meunang berekat, tapi tungguan ketang sakeudeung uing rek usaha tembal si kabayan bari terus indit, datang kaburuan si kabayan culang cileung siga aya anu di teangan,ari ret kana kaleng blek urut kurupuk nyeh sikabayan imut tuluy eta kaleng di bawa teu poho mawa kai siga jang panakol,tunggu uing beraksi erte ceuk si kabayan ngomong sorangan, bari leos ngajugjug imah nu keur hajat tea,datang ka buruan anu hajat enya wae loba jelema ngariung di tengah imah,kadenge nu boga hajat keur nyampekeun pamaksudanana,atuh anu salajeng na di haturan ka bapa ustad kanggo mingpin do’a waktos nyanggakeun,na da etamah karek oge ustad bade calangap ana gombrang téh sora kaleng di takol tarik pisan bari terus di titirkeun atuh ustad anu bade ngado’a langsung kabesekan,erte anu diuk deukeut panto buru-buru ka luar nempo saha jalmana anu nakolan kaleng, ari kasampak si kabayan keur anteng nakol kaleng bari api-api teu mireungeuh,atuh erte barang nyaho si kabayan anu keur nakolan kaleng, ngan haok bae ngomong bari nyentak nanaonan ari silaing kabayan nakolan kaleng siga budak,alah pa erte lamun uing kolot ge di ondang meureun ceuk si kabayan, erte rada kaisinan atuh pok ngomong leuleuy pisan, hiap atuh kabayan asup ka imah bari nungtun ka sikabayan.
Posted in Uncategorized | No Comments »
September 14th, 2008
ti peuting keneh mitoha si kabayan geus nitah ka sikabayan yen isukan kudu bareng jeung mitohana macul di sawah,kacaritakeun isuk-isuk keneh mitohana geus nanyakeun ka nyi iteung,pokna téh teung ari sikabayan geus hudang acan ku abah rek di ajak macul kasawah,na da abah kang kabayan mah tadi isuk keneh oge tos mangkat jawab nyi iteung,geus kitu mah atuh buru buru wae mitohana sikabayan rek indit ka sawah bari teu poho pesen ka nyi iteung kudu nganteuran dahareun ka sawah,datang ka sawah atuh enya we si kabayan geus aya di sawah bari geus boborot kesang lantaran geus lila sigana maculna téh,kacaritakeun pabeubeurangna nyi iteung datang nganteuran dahareun nyaeta sangu kumplit jeung deungeuna aya goreng lauk asin,lalab jengkol ngora jeung sambel tarasi mani ledok atuh geus kitu mah brak wae dalahar si kabayan daharna bareng jeung mitohana ngan barang rek ngahuap si kabayan curinghak bari nyebut abah,iteung na ieu téh asa seungit goreng daging hayam pokna téh,ngomong naon kabayan ari maneh maenya dahar jeung lauk asin ari seungit goreng daging hayam tembal mitohana, nyaan ieu mah abah ceuk si kabayan bari terus cengkat terus leumpang kanu rada anggang balik deui sikabayan geus mawa goreng daging hayam tilu keureut pingping na wungkul, abah,iteung kuring mah teu bohong tah daging hayam meunang ngagoreng teuing timana datangna ceuk si kabayan bari gek diuk deui atuh terus weh ngahanca dahar deui jeung daging hayam meunang manggih tea,atuh mitohana oge kacida helok bari bungah terus bae dahar mani ponyo pisan eukeur mah geus cape katurug turug dahar jeung daging hayam,lalab,sambel atuh mani pedo cenah,kacaritakeun geus beres dalahar nyi iteung mah buru buru balik ka imah,kacaritakeun mitohana mah jeung sikabayan beres dahar téh terus ngararoko heula,ngan si kabayan enggeus dahar téh kalahka heuay merelek wae sigana mah kaseubeuhan teuing jadi weh tunduh duka emang kabiasaan nana si kabayan mah lamun geus dahar téh sok hayang sare,tapi waktu mitohana keur ngeunah ngaroko si kabayan ujug-ujug ngomong naha bah ieu téh bet seungit maung ceuk si kabayan bari ngomong kitu téh si kabayan culang cileung,na da teu antaparah deui barang ngadenge si kabayan ngomong seungit maung ngan ber wae mitohana lumpat sakalumpat lampet teu sirik na notog-notogkeun maneh bakat ku sieun di kerekeb maung,da ceuk pamikirna si kabayan mah moal salah tadi ge basa nyebut keun seungit goreng daging hayam pan bener aya tah ayeuna oge si kabayan nyebut seungit maung mitohana mah percaya dua ratus persen,barang inget kitu atuh mitohana lumpat nambahan tarik kira-kira 130 km/jam kacaritakeun ti barang mitohana kabur si kabayan mah langsung ngampar di saung atuh dug we sare tibra pisan lilir-lilir geus rada sore terus hudang bari babatek mani siga nu ngeunah pisan,atuh leos we si kabayan balik kaimah na kasampak mitohana jeung nyi iteung keur nungguan bangun anu melang barang jol si kabayan datang atuh mani barungaheun pisan bari pok mitohana ngomong,nuhun pisan kabayan abah geus di salamet keun lamun henteu bareng jeung maneh meureun abah téh geus palastra di kerekeb maung,atuh pok wae si kabayan ngomong bangin anu dareuda pokna téh teu sawios abah eta mah ulah janten emutan tos kawajiban abdi nulungan kanu jadi kolot,si kabayan ngaleos ka dapur bari ngomong lalaunan ngan uing nu bingung téh goreng daging hayam can di bayar ka indung na si kemod.
Posted in Uncategorized | No Comments »
September 14th, 2008
Welcome to WordPress. This is your first post. Edit or delete it, then start blogging!
Posted in Uncategorized | 1 Comment »


c: text/html

text:
Mang Koko
Haji Koko Koswara, nénéhna Mang Koko, lahir di Kacamatan Indihiang, Tasikmalaya, 10 April 1917. Ramana Ibrahim alias Sumarta, anu aya teureuh ti Sultan Banten (Sultan Hasanuddin). Anjeunna kagungan putra 8, diantawisna Tatang Benyamin Koswara (ayeuna pupuhu Yayasan Cangkurileung) sareng Ida Rosida (salah sawios panembang kahot sareng kungsi maén sinetron "Inohong di Bojongrangkong"). Atikan anjeunna dikawitan ti HIS (1932), MULO Pasundan (1935). Mang Koko kalebet anu ta'at sareng patuh kana agamana (Islam).
Padamelanna dikawitan ti taun 1937, mangsa bangsa urang nyanghareupan révolusi. Saterusna patutur-tutur didamel di: Balé Pamulang Pasundan, Paguyuban Pasundan, De Javasche Bank; Harian Cahaya (Cahaya Simbun), Harian Suara Merdeka, Jawatan Penerangan Propinsi Jabar, guru anu saterasna janten Direktur Konservatori Karawitan Bandung (1961-1973); Dosen Luar Biasa di ASTI (Akademi Seni Tari Indonesia), Bandung, dugi ka pupusna ping 4 Oktober 1985.
Bakat seni sareng karya-karyana[édit | sunting sumber]
Bakat senina ngocor ti ramana anu kacatet salaku juru mamaos Ciawian jeung Cianjuran. Saterasna anjeunna diajar ku nyalira ti seniman-seniman ahli karawitan Sunda anu parantos moyan, ogé neuleuman hasil karya widang karawitan ti Raden Machjar Angga Koesoemadinata (musikolog).
Anjeunna oge kacatet salaku anu ngadegkeun rupa-rupa pakumpulan kasenian, diantarana: Jenaka Sunda "Kaca Indihiang" (1946), "Taman Murangkalih" (1948), "Taman Cangkurileung" (1950), "Taman Setiaputra" (1950), "Kliningan Ganda Mekar" (1950), "Gamelan Mundinglaya" (1951), jeung "Taman Bincarung" (1958).
Oge anjeunna anu ngadegkeun sakaligus jadi pupuhu munggaran ti "Yayasan Cangkurileung" puseur, anu cabang-cabangna sumebar di lingkungan sakola-sakola sakuliah Jawa Kulon. Anjeunna ogé anu ngadegkeun tur pupuhu Yayasan Badan Penyelenggara "Akademi Seni Karawitan Indonesia" (ASKI), Bandung (1971). Kungsi anjeunna medalkeun majalah kasenian "Swara Cangkurileung" (1970-1983).
Karya cipta kawih-kawihna dikempelkeun dina buku-buku, boh anu kungsi dipedalkeun atawa anu masih mangrupa naskah-naskah, diantarana: "Resep Mamaos" (Ganaco, 1948), "Cangkurileung" (3 jilid/MB, 1952), "Ganda Mekar" (Taraté, 1970), "Bincarung" (Taraté, 1970), "Pangajaran Kacapi" (Balébat, 1973), "Seni Swara Sunda/Pupuh 17" (Mitra Buana, 1984), "Sekar Mayang" (Mitra Buana, 1984), "Layeutan Swara" (YCP, 1984), "Bentang Sulintang/Lagu-lagu Perjuangan"; jrrd.
Karya-karyana sanés ukur dina widang kawih, nanging ogé dina widang seni drama sareng gending karesmen. Dina lebah dieu kacatet, upamana bae: "Gondang Pangwangunan", "Bapa Satar", "Aduh Asih", "Samudra", "Gondang Samagaha", "Berekat Katitih Mahal", "Sekar Catur", "Sempal Guyon", "Saha?", "Ngatrok", "Kareta Api", "Istri Tampikan", "Si Kabayan", "Si Kabayan jeung Raja Jimbul", "Aki-Nini Balangantrang", "Pangeran Jayakarta", "Nyai Dasimah".
Pangajén ka Mang Koko[édit | sunting sumber]
Mang Koko ginuluran seueur pangajén, boh anu asalna ti pamaréntah, lembaga atawa organisasi masarakat (LSM), upamana baé: Piagam Wijayakusumah (1971), salaku pangajén pangluhurna ti pamaréntah puseur (id: Departemen Pendidikan dan Kebudayaan) dina kategori "Sebagai Pembaharu dalam Bidang Seni Karawitan".
Tina riwayat ringkes kahirupan Mang Koko, urang patepang jeung hiji manusa anu enggeus masrahkeun jiwa, raga jeung bandanna pikeun kahirupan jeung kalanggengan seni, hususna seni Sunda. Jembarna, pikeun anjeunna, merenah upami urang ngaleleran gelar salaku "pahlawan panglelemes jiwa". Sabab, sakumaha kasauran anjeunna keneh dina salah sahiji kawihna, seni teh ngarupakeun panglemes jiwa.
Rujukan[édit | sunting sumber]
- Ieu babad Mang Koko dicutat sagemblengna ti tumbu ieu [1]. Mugia dimaphum. Saupami kaabotan, mangga urang sawalakeun.

robotstxt: allowed

filter: keep


text:
Carita Waruga Guru
Asal Usul, Budaya, Cerita Rakyat
Ini carita Waruga Guru, eta nu nyakrawati. Nu poek angen tulus, ka kujaba dinu bodo, nu tarabuka priyayi sakarep kasorang tineung meunang guru.Ratu Pusaka di jagat paramodita, eta, kanyahoan Ratu galuh, keurna bijil ti alam gaib, nya Nabi Adam ti heula.
Ratu Galuh dienggonkeun sasaka alam dunya. Basana turun ti langit masuhur, turun ka langit jambalulah, turun ka langit mutiyara, turun ka langit purasani, turun kalangit inten, turun ka langit kancana, turun ka langit putih, turun ka langit ireng, turun ka langit dunya.
Ja kalangan, tata lawas turun ka Gunung Jabalkap. Upami ratu Galuh dienggonkan sasaka alam dunya, Nabi Adam ti heula, pinareking Gunung Mesir. Adam di seuweu opat puluh, dwa nu sakembaran, munijah luluhur haji dewi; cikal, da hiji dingarankeun nabi Isis, luluhur manusa.
Nabi Isa diseuweu Kaliyanggin. / Kaliyanggin diseuweu Malit. / Malit diseuweu Malam. / Malam diseuweu Mahur. / Mahur dseuweu Lamak./ Lamak diseuweu Nasar. / Nasar di seuweu basar. / Basar diseuweu nabi Enoh. / Nabi Enoh diseuweu istri, putri Betari Sanglinglang. / Betari Sanglinglang diseuweu Muladasadi. / Mulasadadi diseuwe Ratu babarbwana, arina karma Batari Logina. / Batari Logina diseuweu Gandulgantung.
Naha ari dingarankeun Ratu Gadulgantung ? / Karna tapa di awang-awang. / Arina karma Betari Cipta Langgeng, siseuweu nya Ratu Menengputih. Naha mana dingaranan Ratu Menengputih ? / Karna tapa dina haseup bijil putih./ Arina karma Betari Ciptawisena, arina diseuweu Ratu Gandul larang./ Naha ma dingaranakeun Gandullarang ? / Karna tapa dina bentang. Arina karma ka Betari Mekubuya / Betari Mekubuya arina diseuweu Ratu Okanglarang. / Naha mana dingarankeun Ratu Okanglarang ? / Karna tapa dina bulan. / Arina karma ka Betari Mekuhurip. Betari Mekuhurip arina diseuweu Ratu Siar./ Naha mana dingarankeun Ratu Siar ? / Karna tapa dina jero banyu.
Arina karma ka Betari Medangtasa. Arina diseweu Ratu Komara. / Ratu Komara arina karma ka Betari Lengisjati / Betari Lengisjati arina diseuweu Ratu Pucukputih./ Naha dingarankeun Ratu Pucukputih?Kerna tapa di jero langit putih nu leuwih. / Arina krama ka Betari Panggungkancana, arina diseuweu Baginda Premana.
Arina karma Maraja Lengjagat, arina diboga seuweu jumeneng ratu Tajapura Puterjagat./ Ditibanan ci banyu eluh / Diraga-raga ci banyu eluh. Kacarita Waruga Guru jumeneng nyakrawati, katurunan caya eluh, turun Gunung Rajanna, jumeneng ratu Rajanna.
****
Mangka Caritakeun deui Nabi Adam. Diogan sareyat. Lalampahan eukeur bingung, mitetekeun srangenge, hukumna sakur nu usik dihalalkeun, alamna lima riwu tahun, cengkal kayu ka patbelas ratus.
Kasalinan deui ku nabi Enoh, alamna dalapan ratus tahun, cengkal kayu salapan ratus cengkal panjangna, hukuna sakur nu paeh ku maneh diharamkeun, balana saeusina.
Kasalinan deui ku Nabi Isis, diboga kitab tanpa karana./ Caritakeun deui Ratu Rajaputra puterjagat.
Nabi Enoh mireungeuh Nagara Selong padagang dalapan./ Mangka nurut Baginda Premana sabalana kabeh. Ratu Rajaputra Puterjagat nu ranuhan hanteu milu, kudu-kudu karsa dahar babatang./ Mangka kahatur karamana./ Mangka bendu ramana. Eta oge rek dipupusan./ Maka dicekel ku Adam Daur./ Mangka kabireungeuh ku nyai aisna, ku ratu dewi Astra. Mangka dibelakeun jalma sewu./ Tuluyna ka kahiyangan./ Lawasna tapan di kamulyaan, turun ngababakan./ Medang Kamulan sangara, nuboga dayeuh dingaranan Ratu Bawana./ Mangka Diprangan ku Adam Daur, kasedek ngidul ka Pulo Panamor./ Mangka silih balang ku siwalan, turunna ka dayeuh, mana dingarankeun Bagelen.
Caritakeun deui putrana ratu Mesir na putri geulis Raminihalul, nu jung dina bulan Anggarkasih./ Unggalna ka papanggungan nengcengna patanggalan. / Rek dibeubeureungeuh ka tebeh kidul, behna pameget./ “Rampes, ta inya.”/ Tuluy hatir ka ramana, “Rama, kawula dek karma na ais bawa satapa.” /
Tuluy dibawa ku Darmasiksa. / Tuluy angkat deungna kai ais dijenengkeun Ahmad Musapir./ Tuluy ka nagara Medang Kamulan; kadaharanan Sri. / Mana aya Sri di Nusa Jawa : / Tuluy karma raka ka pada raka, rai ka pada rai. / Tuluy pinuh Medangkamulan, dieusi ku dua riwu./ Mangka karsa mindah dayeuh ka Gunung Kidul./ Mangka diwaris kuringna ku Darmasiksa, nu ti Mesir sakuringna ka gustina, nu ti selong sakuringna ka gustina./ Saur ratu, “Lalakina eta oge teu dbwaga waris, aya waris purba mana kuat ewe-ewena.”/ Mangka tuluy jadi nagara duwa kang raka deungeun kang rai.
***
Mangka caritakeun deui nabi Enoh./ Saurna nabi Adam, “Nabi Enoh, teu yacan dasri sri; reya duradu, kudu bogoh ka papad lalaki, karsa dahar babatang.” Saurna, “Nabi Adam, mugi–mugiya keuna bebendon deneng Allah.” / Mangkana pasti, dibawa unggah ka parahu Adam Nabi Enoh./ Dibawa unggah ka parahu, manga bijil angina topan sapocoro ti sagara, mangka keueum alam dunya./ Urang Nusa Jawa rame eukeur nyieun gunung.
Saur Ratu Prewatasari jagat, “pikakeueumeun.”/ Manghka nyipta gunung sasipat langit, dingaranan Gunung Adraksa./ Mangka urang nusa Jawa dibawa unggah gunung ku Ratu Prewatasari./ Mangka urang Nusa Jawa unggah ka Sanghiyang Puncak Linggapayu./ Mangka lawas-lawas orot deui./ Man anus saat ti heula bojong rencang carengcang betan kembang lopang, mana dingaranan Bojonglopang./ Tuluy diturunan di babakan ku Darmasiksa./ Turunna ka dayeuh, mana aya imbanagara, dijenengkeun Ki Sipati Panaekan masihna ratu leungit di gunung./ Mangka unggah pulo kancana kumambang-kumambang, ditalian ku hoe ku rokro, dicangcang keun ka gunung, dingaranan Nusa Kambangan./ Manga katurunan wahiyu.
Saur nu Wenang, “Geura tapa di sompoking panon poe, dinya pijadieun ratu.” / Meunang saur sakecap, tuluy angkat deui. / Saur Nu Wenang, “Jajaga ka loka gumilang na tapa manana aya sawarga loka.” / Mangka nerus bumi kahandap ka saragina.
Arina dibabar bawana, mana aya Bwanalarang. Tuluy tapa dinya. / Meunang saur sakecap, mangka angkat deui ka luhur. Bijil ti gunung, babar ti gasak, ti ngabulungbung jalanna, mana mana, dingaranan Pameungpeuk.
Tuluy tapa di Gunung Buligir putih, dibabar bawana, mana aya Bwanalamba./ Turun ka Gunung Dapang, murub muncar pakatonan di jagat paramodita, disujudan ku sajagat kabeh, salimahing bumi sakurebing langit./ Mangka bireungeuh ku Darmasiksa. / Tuluy diparanan ku Darmasiksa, jadi sastra duwa puluh./ Tuluy dibikeun ka dalem dayeuh./ Dihaturkeun deui ka putrana kabeh./ Mangka dibejakeun ka sabrang, ka nabi Enoh.
Saur Nabi Enoh, “Watek eta, Seh, lekab karagragan si banyu eluh, mana jumeneng Ratu Galuh. “Mangka Seh Majuso dudukuh di Masigit Wastu./ Maka Sang Ratu ngajenengkeun papatih opat anu natakeun sakabeh./ Dijenengkeun Adam Daur nu natakeun jalma kabeh ; dijenegkeun Dewa Guru nu natakeun di jero dayeuh, Darmasiksa na natakeun di karataon, Empu Ganjali./ Mangka urang Nusa Jawa pada sujud ka gunung anteg dijieun pamujaan./ Mangka katingalan ku malekat yen ruksak umatna kabeh, alamna sujud ka kayu ka batu. Mangka dipanah gugutuk batu./ Tuluy rempu paburantak, turunna, mana aya Kabuyutan./ Mangka sujud ka batullah.
***
Urang caritakeun deui aya nu tapa di Gunung Padang, yen kawasa, dingaranan Ajar Sukaresi.
Mangka hatur ka Sang Ratu yen kawasa. / Saurna Sang Ratu, “Ah, aing neang ka nu tapa.” / Mangke greuhana ditapokan mohana ku kancah./ Saur Sang ratu, “Patih, haturkeun ka nu tapa, Sang ratu bareuh mohana, kunaha ?
Tuluy ku Kai Patih haturkeun kanu nu tapa./ Haturna Kai Putih ka nu tapa, “Nuhun, kaula dipiwarang ku Sang ratu, sang Ratu beureuh mohana, kunaha ?” / Saur nu tapa, “eta oge eukeur bobot Sang Ratu.”/ Kai Putih tuluy pulang, hatur ka Sang ratu.
“Kumaha patih saur nu tapa?” / “Nuhun, Sang Ratu, “Bohong nu tapa, pagah kawasa.”/ Arina diteang kancah teu aya, Sang ratu ngandeg./ Datang ka bulanna, babar./ Dingaranan hariang Banga./ Lawas-lawas Sang ratu uwar ka sanagara yen sang ratu eukeur boga seuweu. / Saur Sang Ratu, “Patih, hatur ka nu tapa, Sang Ratu eukeur di boga deui seuweu.” / “Rampes,: carekna kai Patih./
Ari datang ka nu tapa tuluy hatur, carekna kai Patih, “Kaula nuhun, dipiwarang ku Sang Ratu.”/ Saur nu tapa, “Dipiwarang naha, Kai Patih ?’/ “Mangka Sang ratu bobot, naha ewe-ewe ta lalaki piseuweueunna na ?” / Saur nu tapa, “Reya deui Sang ratu nu tapa, Kai Patih haturkeun ka Sang Ratu, saur nu tapa piseuweunnana ewe-ewe.”/ Saur Sang Ratu, “Bohong nu tapa, eta oge kateh.”/ Arina diterang kateh teu aya./ Sang ratu tuluy ngandeg. / Ari lawas-lawas ka bulanna, tuluy babar Sang Ratu./ Arina dibireungeuh istri seuweu Sang Ratu./ Caritakeun deui reyana para putra./ Ratu Maraja lenggang seuweuna Ratu Ayub nu calik di Nusa Kambangan./ Arina patutan nya Hariyang Banga turunan Ajar, pulang jiwa nu ngasa di Sumade Kidul Balikna ka Majapait./ Patutan ti Ratu Prawata, eta seuweu Prebu Gunung, Sang Raja Panji.
Patutan deui ti Ratu Maraja Dewi Angin Ratu Pagedongan. / Ratu Maraja Dewi seuweuna Prebu Wiratmaka, Ratu Marajasakti./ Patutan ti Maraja Dewa Putra raba duwa welas nu nyarita tilu.
Mangka turun Ratu Komara ti swarga ngayuga dayeuh di Bojong Cimandala wateun reujeung Cigagakjalu.
Mangka gering sanagara Galuh./ Saur Sang Ratu, kaula rek hatur ka nu tapa, menta tamba gering.”/ Hatur Kai Patih, “Nuhun, kaula dipiwarang ku Sang Ratu, menta tamba gering sanagara?”/ “Kaula nuhun Sang Ratu, kaula rek hatur ka nu tapa, menta tamba gering sanagara,”/ Saur nu tapa, “Rampes.” / Mangka ngala sagala tamba. / Tuluy dihaturkeun ka Kai Patih, “iyeu tamba gering, haturkeun ka Sang Ratu, kami dek nuturkeun pandeuri.”/ “Kaula amit”./ Saur nu tapa, “Pileuleuyan, Kai Patih” / “kaula nuhun, Sang Ratu, ieu tamba gering sanagara tinu tapa.” / Tuluy di tampanan ku Sang Ratu./ Arina di buka, beh reundeu. / Tuluy di dahar ku Sang Ratu, nyat waras sanagara Galuh.
Tuluy ka seba deui ka para mantra./ Lila lila tuluy datang Kai Ajar./ Saur Sang Ratu, “Sukur temen Kai Ajar datang. Reundeu baan saha?” / Saur Kai Ajar, “Nuhun, ku kaula; lawas-lawas ari cukul, kahatur keun ka sampeyan.” / “Kai Ajar, ari kitu ngabakti keun sesa. “Mangka Sang Ratu bendu. Saur Sang Ratu, Patih paehan Kai Ajar.”/ Mangka di cekel ku Kai Patih, dibaan ka ranca Cibungur.
Saur Kai Ajar, “Kai Patih, haturkeun saur kami ka Sang Ratu, jajaga ari boga deui seuweu lalaki nya eta nu di paehan teh.”/ Tuluy di telasan. Ngalambangkeun beureum getihna di ranca Cibungur, mangka dingaranan Cibeureum.
Lawas-lawas Sang Ratu ngadeg. Datang ka bulanna, lahir, arina dibireungeuh lalaki./ Mangka diasupkeun kana kandaga kancana reujeung ending sahulu, duhung sapucuk. Tuluy dipalidkeun ka Cintaduy.
**
Caritakeun deui nini Berangantrang, Aki Berangantrang.
“Nini, hade temen impiyan aing, ngimpi kagugun turan manik kacaahan mirah” / “Aki, sugan saapan urang meunang kirim pianak-anakeun.”
Isuk-isuk los diteyang, ngagebur kandaga kancana nyorang ka saapan. Tuluy di bawa ku ninina./ Ari dibuka, behna murangkalih, endog disileung leumkeun, keris./ Tuluy diteundeunkeun murangkalih./ Tuluy dirorok, dipangninggurkeun./ Lawas-lawas datang ka tegus cangcut./ Mangka dibawa moyan ku na kai ayah.
Bwat ciung. / “Ayah, nahaeun eta?” / “Ngaranna ciung, anaking.” / Bot indungna, bwat bapana, bwat anakna. Pur hiber bapana. / “Ayah, ka mana eta arahna?” / “Piaraheunnana ka daleum dayeuh.”/ “Ah, ngaran aing Ciung Manarah.”/ Endog tuluy disileungleumkeun. Tuluy megar, dingaranan Singarat Taranjang.
Mangka rame di daleum dayeuh nu keur sawungan./ “Ayah, aing mah hayang ngadukeun hayam aing.”/ “Mulah, anaking, bisi eleh marang.”/ Mengkena murangkalih hayam tuluy dikelek, duhung tuluy disungkelang. Tuluy angkat, ditutur keun ku na ka ayah.
Datang ka Pagelaran, heran ningal urang pagelaran./ Katingali ku Patih Hariyang Banga, kahatur ka Sang Ratu./ Tuluy di saur ku jogan./ Saur Sang Ratu, “Ari eta seuweu saha?”/ “Kaula, nuhun anak kaula.”/ “Dipudut ku ngaing, Aki Belangantrang diperedikakeun sabawa kita”./ Tuluy mulang Aki Belangantrang bari nangis, melang ka kai seuweu.
Rek mireungeuh ka Sang Ratu, mireungeuh deui ka Patih Hariyang Banga, tuluy mireungeuh ka sarirana ku anjeun./ Lila-lila eling carita, hatur ka Sang Ratu, “Kaula anak andika.”/ Ngareungeuheun bangkeureuheun miresep hatur sakitu. Lila-lila tuluy eling, Sang Ratu dipundut sungkelangna duhung./ Ari dibireungeuh sungkelangna duhung, beh pun Naga Lumenggung./ Saur Sang Ratu, “Enmya hidep anaking.”/ Kahatur ka nyai ibuna./ Tuluy dirawu dipangku diceungceurikan.
Saur Ciung Manarah, “Rama Ibu, kaula neda waris.”/ Saur Sang Ratu, “Enggeus beyakeun ku na kai lanceuk, ku Patih Hariyang Banga.”/ “Aya soteh kari panday domas kurang hiji, eta waris aing ka hidep.”/ Tuluy disuhunkeun waris.
Sang Ratu tuluy dicalikkeun, dijajarkeun, deung na kai lanceuk, deung Patih hariyang Banga dituluykeunna, jengan Patih Ciung Manarah marentahkeun Nusa Tilu Puluh Tilu./ Alamna Ratu Galuh pitung ewu tahun.
Mangka Patih Ciung Manarah karasa nurunkeun panday domas kurang hiji rek nyieun beusi./ Kabireungeuh ku Sang ratu, panujueun./ Tuluy dihaturkeun nyieun deui bale beusi./ Kabireungeuh, panujuen dihaturkeun./ Arina nyieun deui konjara wesi./ Arina dibireungeuh ku Sang ratu, panujueun, dihaturkeun./ Saur Patih Ciung Manarah, “Henteu nyaho ta jerona, Rama”/ Tuluy dilebetkeun ku Sang ratu./ “Hade,” saur Sang Ratu./ Jeprak di kancing ku Patih Ciung Manarah, dijingjing ka paseban, diundangkeun ka sadadayeuh./ Teu dibere cai, teu dibere sangu, dikemitan ku para seuweu./ Lawas-lawas saurna Patih Ciung Manarah, “Sang Ratu lintuh lintuh keneh.”/ Horenganan dibalangan keupeul ku Patih Hariyang Banga./ Mangka bendu Patih Ciung Manara, mesat hateup sirap, dibalang kang raka./ Tuluy bendu ka sang raka./ Mangka konjara wesi rek diirik./ Ku Patih Ciung Manarah direbut./ Ku Ratu pagedongan tuluy disusupkeun ka Gunung Kelong.
Tuluy perang, mangka disedekkeun ngetan kang raka. Datang ka Balangbangan, saur kang raka, “Rayi, urang eureun.” / “Raka, rampes.” / Tuluy eureun teoheun maja, tugna bhwah kalayar./ Dicandak ku na kai lanceuk./ “Rayi, iyeu bwah naeun?”/ “Iyeu bwah maja, Raka.”/ “Ngeunah didahar ?”/ “Ngeunah, raka.”/ Arina didahar pait./ “Majapait iyeu pingaraneun nagara.”
Disedekkeun deui ngulon kang rayi ku kang raka./ Datang Tajigbarat, saur kang rai, “Raka, urang eureun.”/ “Rayi, rampes.” / Eureun teoheun paku tug bwahna. Dicandak ku na kai ais, “Raka, buah naeun iyeu?. “Bwah paku jajat.”/ “Pakwan Pajajaran ieu ngaran.” Mangka perang deui. Datang ka Taraban, mangka turun Darmasiksa./ “Nya prerang, anaking.” Cipamali nerus gunung, teka nunjang ka sagara halerang godong angsana, na kang raka di Candak ku kai mas dipidwah keun ngulon.
Tuluy dikumpukeun ka Nagara Galuh ku Darmasiksa./ Konjara wesi diparanan ku Ratu Maraja sakti, dicipta tuluy lebur jadi cai, turunna ka dayeuh, mana aya Kandangwesi.
Tuluy kumpul deui Nagara Galuh, pada marek ramana neda idin. Mangka matur kang rayi, “Rayi ulang jumeneng ratu ti heula,”/ Saur Kang Raka, “Suka aing jadi ratu ti heula, da aing kolotna anak putu, rayi ku aing dikawulakeun mo jumeneng nyakrawati lamun teu ngumbara heula”.
****
Patih Hariyang Banga karsa murud ngetan, maan kuringna satak sawe nitih Majapahit./ Puputra Prebu Mula./ Prebu Mula arina puputra Prebu Terusbawa./ Terusbawa puputra Terus Bagawat.
Terus Bagawat puputra Prebut Terus Gumuling./ Prebu Terus Gumuling puputra Prebu Mangoneng. Prebu Mangoneng puputra Prebu Terus Bangbang. Terus Bangbang puputra Ki Gedeng Mesir./ Ke Gedeng mesir puputra Ki Gedeng Jati./ Ki Gedeng Jati puputra Ratu Prewata./ Ratu Prewata puputra Ki Gedeng Mayana./ Ki Gedeng Mayana puputra istri, dingarankeun Ratu Sarikem./ Ari karma ka wong agung Batullah, dingaranakeun Seh Kures.
Kaselangna ku Ratu Pajang manyakit wawatuneun mejangan budak bule pitambaeun./ Nimu Ki Gedeng Selang, putri dianggo, manyakit warasna. Putri tuluy bobot./ Arina babar Ki Gedeng Kacung./ Ki Gedeng Kacung arina puputra Ki Gedeng Surawul. Ki Gedeng Surawul arina puputra Pangeran Sedang Karapay, puputra Sedang Kajenar./ Pangeran Sedang Kajenar puputra Pangeran Sedang Kamuning./ Pangeran sedang Kamuning puputra Sutan./ Sutan arina puputra Susunan./ Susunan arina puputra Susunan Mangkurat./ Susunan Mangkurat arina puputra Pangeran Mangkunegara, kang rayi susunan puger, puputra Pangeran Mangkunagara./ Pangerabn Mangkunagara puputra Pangeran Dipati.
Caritakeun deui Ciung Manarah, karsa rek murud ngulon./ Mangka maan kuring panday domas kurang hiji nitih lemah Pajajaran./ Arina krama ka ratu Endong Kencana./ Arina puputra Darma Rehe. Darma Rehe arina puputra Lutung Kasarung./ Lutung Kasarung arina puputra Prebu Lingga Hiyang./ Prebu Lingga Hiyang puputra Prebu Lingga Wesi./ Prebu Lingga Wesi arina puputra Prebu Lingga Wastu./ Prebu Lingga Wastu puputra Sang Susuk Tunggal./ Sang Susuk Tunggal arina puputra Prebu Mundingkawati./ Prebu Mundingkawati puputra Prebu Anggalarang./ Prebu Anggalarang puputra Prebu Siliwangi, jumeneng nyakrawati Pajajaran.
Ti Web **Pasulukan Loka Gandasasmita**
Dicetak : Akang Lii (Luly Hermawan permana)


text:
Kismis
Kismis nya éta anggur hideung anu digaringkeun. [1] Anggur hideung ieu asalna ti Yunani. [1] Jenis kismis anu alus asalna ti Yunani jeung nagara-nagara Mediterania séjénna, kaasup ogé Australia. [1] Sababaraha jenis kismis pangalusna nu dipikawanoh di pasaran nya éta Vostizzas. [1] Jenis kismis sejénna anu pohara alus nya éta Gulf, Patras, Pyrgos, Amelia jeung cap Crown anu asalna ti Australia. [1] Kismis merek Vostizzas biasana berharga pang mahal. [1]
Mangpaat Kismis[édit | sunting sumber]
- Konstipasi/sembelit [2]
- Nambahan beurat awak: Kismis loba ngandung fruktosa jeung glukosa nu bisa méré loba energi pikeun awak. [2]
- Anemia: Kismis ngandung zat besi anu alus pikeun perawatan anemia. Sajaba ti éta dina kismis ogé loba vitamin B kompleks anu kapaké pikeun ngabentuk getih. [2]
- Demam: Phenolic Phytonutrients, fungsina pikeun maéhan kuman, salian ti éta dina kismis loba ngandung antibiotik jeung antioksidan. [2]
- Gangguan Seksual: Kismis ogé bisa ngaronjatkeun libido sarta ngaronjatkeun rangsangan. Hal ieu ku lantaran kandungan asam amino ngaranna Arginine anu aya dijerona. Pikeun lalaki anu ngabogaan gangguan fungsi seksual pohara dianjurkan pikeun ngonsumsi kismis sacara teratur. [2]
- Kaséhatan Tulang: Kismis loba ngandung Boron, nutrisi mikro anu pohara diperlukeun pikeun pembentukan tulang sarta penyerapan kalsium. [2]
- Kaséhatan Panon: Kismis ngandung polyphenolic phytonutrients anu ngabogaan fungsi antioksidan sarta alus pikeun kaséhatan sarta karuksakan panon. Sajaba ti éta kismis ogé ngandung loba vitamin A, A-beta Karotin sarta A-karotin. [2]
- Perawatan Huntu: Asam Oleanolic, salah sahiji ti phytochemicals anu aya dina kismis nyekel lalakon penting dina nangtayungan huntu ti pembusukan, karang huntu, sarta sajabana. [2]


text:
Statistika multivariat
Statistika multivariat atawa analisa multivariate statistik dina statistik ngajelaskeun kumpulan prosedur observation jeung analysis nu variabel statistikna leuwih ti hiji dina sawaktu.
Aya sababaraha model, nu gumantung kana tipe analisana nyaeta:
- Analisa korelasi kanonik nu nyoba keur nangtukeun aya henteuna hubungan linier antara dua runtuyan variabel (saperti soal jeung jawaban).
- Analaisa regresi nu nyoba nangtukeuk rumus linier nu bisa ngajelaskeun kumaha respon variabel kana robahna variabel sejen.
- Analisa prinsip komponen nu nyoba nantungkeun runtuyan variabel sintesis pangleutikna nu bisa dijelaskeun tina runtuyan aslina.
- Fungsi diskriminan atawa analisa variat kanonik nu nangtukeun runtuyan variabel beisa dibedakeun dumasa kana grup.
- Analisa prinsip koordinat nu nangtukeun jarak pangalusna tina runtuyan rekaman variabel sintesis.
- Analisa diskriminan linier (LDA) ngitung prediksi linier tina dua runtuyan data sebaran normal nu bisa dijadikeun kumpulan keur analisa saterusna.
- Regresi logistik ngawenangkeun nyieun analisa regresi keur ngira-ngira jeung nguji pangaruh covariates dina respon biner.
- Metoda analisa varian multivariet (MANOVA) ngalegaan tina metoda analisa varian keur ngawengku kasus dimana aya leuwih ti hiji variabel sarata variabel terikat teu bisa dikombinasikeun.


text:
MAHA Agung Allóh anu parantos maparin ni’mat hirup jeung kahirupan ka urang sadaya, nepi ka dina wanci haneut moyan ieu urang tiasa ngantengkeun haté jeung haténa papada muslim. Maha Luhur Allóh, anu nyiptakeun sagala perkara, anu Esa dina wujud, pangawasa, gagah sareng kagagahan-Na. Maha Gagah Allóh, anu kagungan karajaan, anu kagungan kadali paréntah jeung panyaram, henteu aya anu maréntah atanapi ngabantah ka Mantenna. Maha Asih Allóh, anu ngatur sakabéh mahluk katut kahirupanana, anu aya saméméh diayakeunana sagala perkara. Maha Mulya Allóh anu henteu aya hiji perkara ogé anu nyarupaan Mantenna, suci tina sagala sipat-sipat anu lemah. Maha Esa Allóh, Esa kaagungan katut kalungguhan, pikeun kaagungan katut kakawasaanna henteu aya awal sareng ahirna. Maha Murah Allóh, anu henteu aya mimitina sareng henteu aya tungtungna, puncak hakékat anu sajati, anu hamo bisa dihontal ku akal manusa. Maha Jembar ku Pangampurana, anu ginuluran kurnia sareng pangampura ka abdi-abdi-Na anu tobat.
Filed under: Khutbah Iedul Adha | Tagged: Khutbah Bahasa SUnda, Khutbah Iedul Adha, Khutbah qurban | 2 Comments »


text:
Rosella
Rosélla téh ngaran tutuwuhan nu asalna ti India, tapi aya ogé nu nyebutkeun asalna ti Afrika Kulon.[1] Ngran latinna Hibiscus sabdariffa.[1] Rosella nyaéta jenis pepelakan hérbal anu dipikawanoh minangka pepelakan rukmi dunya alatan ngabogaan mangpaat pikeun pengobatan anu hadé.[1] Rosélla di masarakat Indonésia geus lila dipaké minangka ubar tradisional.[1] Sarta ayeuna loba pakar atawa ahli kaséhatan dunya anu ngalakonan panalungtikan ngeunaan mangpaat Rosélla pikeun kaséhatan.[1]
Daptar eusi
Kandungan Rosella[édit | sunting sumber]
Rosella ngandung elemen penting nu alus pikeun kaséhatan.[2] Kandungan ti unggal 100 g ekstrak Rosella nyaéta Kalori 147,12Kcal, Lemak 0 g, jumlah lemak jenuh (lemak jenuh) 0 g, Kolésterol 0 mg-Sodium 21,89 mg, total karbohidrat 36,64 g, Serat 0 g-Gula 34,48 g, Protéin 0,14 g-Vitamin A 113,46 mg, Vitamin C 214,68 mg, Kalsium 13,06 mg.[2]
Rupa Rosella[édit | sunting sumber]
Tangkalna téh jangkungna 2 meteran, warnana coklat semu beureum.[1] Watangna ngarancabang loba pisan. Ari daunna, paranjang rada lencop kacongonakeun.[1] Kembangna tumuwuh handapeun puhu daun, napel dina watang.[1] Bagéan anu bisa dimangpaatkeun nyaéta kongkolak kembangna.[1] Warna beureum, wangunna kawas mahkuta raja. Katempona kandel jeung heuras. Sedengkeun daun jeung dahan ngorana bisa dijadikeun lalab.[1]
Mangpaat[édit | sunting sumber]
Rosella teh sohor pisan di Malaysia.[1] Sanajan kitu, di Indonésia gé geus dibudidayakeun saperti di Siduarjo Jawa Timur sarta di Kulonprogo Yogyakarta. Ieu tutuwuhan téh bisa dimangpaatkeun oge pikeun ngubaran panyakit.[1] Hasil panalungtikan para ahli, Rosella teh ngandung 214,68mg vitamin C tina 100gr kongkolak kembang. Sedengkeun vitamin C téh gunana pikeun ngundakkeun daya tahan awak urang tina panyakit. Di antara rupa-rupa produk Rosella, saperti anu ditataan di luhur , sirop sari kembang Rosella kaitung pangsohorna.[1] Ieu sirop lain ukur inuman wungkul, tapi ngandung hasiat pikeun ngubaran darah tinggi.[1] Nurutkeun para ahli, zat anu dikandung ku sari Rosella teh saperti asam organik, polisakarida, jeung flavonoid bisa ngabantu ngalancarkeun aliran getih ku cara ngurangan darajat kentelna getih. Ku cara kitu, gawé jantung mompa aliran getih leuwih énténg. Hasiat sejenna, sari kongkolak kembang Rosella teh bisa ngubaran kasakit kanker, TBC, katarak atawa osteoporosis.[1]


text:
Simkuring badé ngalanjutkeun carita nu kamari hayu langsung wéh ka caritana.
"Rasakeun musuh...nyaho sarapat waéh hulu sia. Dibabadan ku gobang kaula. Ulah sambat kaniaya, hulu andika rék dipisahkeun tina awak andika. Arék dipelak disalombangkeun. Tamaha andika, biadab, jararahat, wani ngaruksak nagara jeung ngahina bangsa déwék. Keur ciri, bukti ka anak incu generasi kaula, hulu andika ku kaula arék dipelak singnepi ka jadi buah, sangkan anak incu nyarahoeun, yén nagarang téh kungsi dijajah ku bangsa deungeun, ku arandika. Hasil pepelakan, engké sina dirasaan ku anak incu kaula. Kumaha sarina andika anu jarahat. Haseum tah, pait atawa peuheur, sikina sina diarilik-ilik, siga naon jeung siga rupa saha baé beungeut arandika téh. Warana kulit jeung daging buahna ogé sina ditalalungtik, diakurkeun jeung getih maranéhna. Sangkan anak incu galedé tanggung jawabna, henteu mareléng ngeusian nagara." kitu ceuk eusi batin éta komandan harita.
Di médan perang komandan katut wadyabala toh-tohan ngerahkeun tanaga tandang makalangan, toh pati jiwa raga mélaan nagara. Komandan maju mingpin balad pangheulana, lawanna sakéak2, gobangna ngulincer dina luhur kuda, deldel nigasan nugelan hulu lawan. Kawantu asak paniatan ti heula. Wadyabala kabawakeun sumanget ku pamingpinna, anu luar bisa. Saréréa jadi beuki rarikat jeung tambah garalak siga maung keur lapar.
"Musuh anu sakitu samagreng ku pakarang disogrog diasrog, diayoman diburak-barik nepi ka béak jeung sayang-sayangna. Sok rék ngalagu naon deui sia pajajah, rék lumpat ka mana ku déwék hamo teu diberik, dipodaran." kitu ceuk pamikir komandan sanggeus musuhna katétér.
"Panadaran lamun henteu dilaksanakeun cenah sok matak jadi matak." ceuk komandan ka anak buahna.
Pikeun ngalaksanakeun panadaran, komandan henteu meunang kasulitan, da dibarantuan ku pasukan.
"Wadyabala, muga ieu pepelakan urang téh sing kaala buahna, kapetik hasilna, geusan alaeun anak incu urang téh jadi bahan geusan pangéling-ngéling ka daririna, ngarah henteu mareléng ngeusian ieu nagri. Kajadian perang ayeuna kahayang mah ulah kaalaman ku anak incu urang." kitu ceuk komandan méméh ngabubarkeun pasukanna, sanggeus réngsé melak hulu.
Pepelakan ku komandan remen diriksakeun, disimbeuhan dicéboran ku hariring.
"Pelak hulu geura jadi
geura gedé geura jangkung
geura kaala buahna
nu melak hayang ningalan."
Pelentung tina luhureun kuburan hulu aya nu jadi. Komandan bungaheun pepelakan geus kanyahoan jadi mah ku komandan ditinggalkeun, geus lila dilongok deui. Kasampak tangkai téh geus jangkung, mimiti karembangan, tuluy disarandéan saperti sasari dihariringan.
"Pelak hulu geura buahanbéré ciri ieu nagri
nagara kungsi dijajah
ku bangsa irung marancung."
Sabada ditéang deui, buah téh geus arasak, warna kulit buahna siga getih geus lila. Komandan imut waktu ngulumudan siki éta buah, persis gambar beungeut nu ku dirina dipelak. Diicip-icip éta sari buah téh bet karasana haseum, siga budi nu boga hulu, nya perenges. Warna daging éta buah siga cai kiruh ku getih.
"Hmh, ari ku manteng kayeng jeung daék usaha mah laksana ogé kahayang téh," ceuk komandan bari ngilikan éta tangkal.
Sareupna komandan mulang ka kalanggengan, sempet ngadahar jeung ngalalakonkeun heula éta buah ka anak incuna.
Sakian carita simkuring hampura bilih aya kalepatan.Bila ingin mengcopy paste sertakan alamat email ini.


text:
Guyana Perancis
Guyana Perancis atawa Guiana Perancis (basa Perancis: Guyane française, ngaran resmi: Guyane) nyaéta salasahiji wewengkon peuntas sagara Perancis (département d'outre-mer) di basisir Karibia, Amérika Kidul. Guyana Perancis diwatesan ku Samudra Atlantik di palebah kalér, Brasil di wétan sarta kidul, sarta Suriname di kulon.
Puseur Rohang Jomantara Guyana (basa Perancis: Centre Spatial Guyanais) di Kourou kaceluk minangka lokasi panginditan satelit rohang jomantara Éropa.
Galeri[édit | sunting sumber]
Rujukan[édit | sunting sumber]
- ↑ a b "Rapport annuel 2009 IEDOM Guyane". IEDOM. Diakses pada 12 Agustus 2010.
Tumbu kaluar[édit | sunting sumber]
- Conseil régional de Guyane Loka ramat resmi (Basa Perancis)
- Préfecture de Guyane Loka ramat resmi (Basa Perancis)


text:
Bungah taya papadana. Kahariwang jeung kamelang ayeuna mah sirna kaganti bagja. tujuh taun ngadahup jeung Kang Danu, karék ayeuna Kang Danu boga paniatan rék lebaran bareng di lembur. Bareng dina harti marengan kuring jeung nu jadi anak mapag lebaran datang. Alhamdulillah.
Haté mah ti baheula gé hayang. Saha anu teu hayang dina poé anu kacida sakral pikeun umat Islam, ngumpul ngariung jeung kulawarga. Pon kitu deui kuring. Sarua neundeun harepan anu pohara. Harepan pikeun babarengan jeung salaki iraha waé. Tapi kuring kudu ngarti, kudu nalipak manéh. Bonganna. Enya bonganna. Pan geus apal ti béh ditu mula, kuring téh ngan saukur pamajikan nu ngora Kang Danu. Pamajikan anu ceuk kabéh jalma mah meureun awéwé anu nyieun tunggara pikeun pamajikan nu kolot Kang Danu. Kuring gé sadar. Yén kuring ngan saukur pamajikan nu ngora anu kudu ngawayahnakeun manéh, kana naon rupa anu baris karandapan. Kitu deui dina urusan waktu. Kuring kudu narima poéan reureujeungan jeung Kang Danu teu bisa iraha waé. Samporét kacida. Dina sataunna bisa kaitung, sabaraha kali tepungna.
Sakapeung nganaha-naha ka diri sorangan. Naha bet bogoh ka Kang Danu anu geus rimbitan. Naha bet kapentang asmara ku Kang Danu anu geus kolot. Ceuk batur mah cenah kuring sérab ku kabeungharan Kang Danu. Padahal mah teu kitu. Enyaan kuring cinta ka Kang Danu teu mandang harta. Apanan basa tepung munggaran gé, kuring mah apalna Kang Danu téh guru di kota anu kabeneran keur ka dulurna di lembur. Tapi mungguhing tresna teu ningali nanaon. Apan cenah cinta mah buta, meureun kitu ogé anu karandapan ku diri. Kaasih geus matri, kanyaah geus ngaranjah nalar sadar. Kasuka euntreup na diri hamo ilang.
Kabehdieunakeun karék apal. Geuning Kang Danu ka lembur téh rék ngontrol tanah jeung sawah anu kacida legana. Mimitina mah enyaan reuwas sarta embung nepungan Kang Danu anu sakeudeung deui jadi salaki. Tapi Kang Danu angger nepungan, malah leuwih remen. Antukna kuring léah.
Ari nu jadi kolot? Nyérénkeun sagalana ka kuring. Sanajan mimitina teu méréan lamun kuring ngarangkep jeung Kang Danu. Tapi sanggeus kuring ngobrol panjang lébar sarta ngeukeuhan rék kawin jeung Kang Danu. Aranjeunna sapuk, ngan méré kamandang kumaha hadé goréngna lamun kuring jadi pamajikan nu ngora. Ngan ari kaputusan mah sagemblengna nyérénkeun ka kuring.
Cinta kuring ka manéhna ngéléhkeun sagalana. Kuring geus ngaridhokeun waktu, ogé kanyaah Kang Danu anu kacida samporétna. Kuring gé ngarti pan Kang Danu mah nyekel kalungguhan penting di dayeuhna. Teu ieuh teuing hayang ngorék perkara pagawéan naon anu sabenerna jadi pacabakana Kang Danu. Anu penting keur kuring mah Kang Danu nyaah ka kuring ogé ka anak katut kulawarga besar kuring.
Sanajan panggih teu puguh waktu. Tara kaleungitan komunikasi, unggal poé mah sok aya waé manéhna nelepon atawa SMS. Atuh dina sakalieun tepung teh, siga anyar panganténan waé. Totomplokan. Sanajan sok teu pati bébas sabenerna mah. Da éta lamun sakalieun panggih téh sok mawa waé pangawal. Najan enya lamun keur paduduaan mah pangawal gé sok leuwih ngarti, cicing wé di kamar tukang atawa nguriling kebon anu Kang Danu.
“Ngajaga kaamanan,” ceuk Kang Danu dina hiji waktu. Pédah kuring nanyakeun ku naon atuh teu nyorangan nepungan téh.
“Ehm. Muhun nya hilap. Pan akang téh pejabat. Héhé,” kuring sumolondo kana lahunan.
“Ah, teu kénging nyarios pejabat, Nung. Omat lamun tepung mah euihkeun tah babasaan kitu téh pokona, Akang mah hoyong sosonoan waé sareng Enung.”
Ti harita mah tara piranjeunan nanya, sanajan dina heureuy perkara jabatan naon anu sabenerna dicangking Kang Danu. Ngan hiji, nu teu weléh jadi bahan obrolan, silih mercayakeun tresna jeung kanyaah sanajan arang tepung. Ngagedékeun parasaan sangkan kuring tong leutik haté lamun Kang Danu datangna telat atawa leuir dina waktu anu geus dijangjikeun. Pagawéan jeung kulawargana tangtu jadi tinimbangan utama manéhna.
Satutas ngarangkep ka Kang Danu kuring bumén-bumén di lembur batur. Ceuk urang dinya mah kuring téh awéwé bagja. Imah agréng, sawah lega, tanah di mana-mana. Enya gé aya di lembur anu jauh kamamana. Babari lamun hayang ka kota atawa balanja mah. Pan Kang Danu geus nyadiakeun supir katut pembantu, pikeun ngawulaan kuring. Tinggal nunjuk lamun hayang mah. Tapi kuring mah teu pati resep sabenerna. Sagala kaperluan keur di imah, mercayakeun wé ka pembantu.
Osok éta gé jalan-jalan ngan tara remen. Éta gé lamun budak ngarenghik hayang jalan-jalan atawa nongton. Tara mikir dua kali sok langsung wé dienyakan sarta harita gé langsung indit.
*
Teu karasa Tujuh tahun dipihukum ku Kang Danu, salila éta can pernah Kang Danu datang dina poéan lebaran. Paling datangna téh saminggu satutas lebaran. Paling gancang dua poé sanggeus lebaran. Tatangga jeung nu lainna geus pada apal ka Kang Danu anu kacida sibukna. Boa kétang, maranéhna geus apaleun lamun kuring jadi pamajikan nu ngora. Ngan meureun perkara éta mah teu waranieun nanya ka kuring. Da sakapeung sok katangen ku juru panon, maranéhna tingkecewis tigharéwos lamun kuring ngaliwat. Tapi lamun paadu jonghok mah tara waranieun, malah maranéhna kacida ngahormat ka kuring. Enya meureun sérab pedah harta kuring ngaleuya.
Geus saminggu Kang Danu cicing di imah. Datang ka lembur téh nyorangan teu cara sasari jeung pangawal. Atoh jeung teu atoh. Perkara atoh mah geus teu kudu dicaritakeun. Komo barang manéhna nyarita seja lebaran bareng. Ari teu atohna, enya asa anéh jeung pangpangna mah karunya ka pamajikan kolot pisakumahaeun meureun manéhna leungiteun.
“Kang, enyaan badé lebaran di dieu?” teuing geus sabaraha kali ieu pananya téh ditepikeun.
“Duh siga nu teu percaya waé. Enyaan. Naha ulah kitu akang lebaran di dieu?” panonna mencrong.
“Muhun atoh atuh. Tapi kumaha?”
“Kumaha, kumaha?”
“Muhun garwa Akang?” kuring tungkul. Teu wasa. Dina nyebut garwa aya nu nyeletit kana ati. Ngajeletit pohara. Garwa. Enya pan kuring ge pamajikana. Tapi, ah teu kudu dicaritakeun deui kumaha peurihna haté. Da kahayang mah kuring gé normal cara batur. Boga salaki ngan sorangan teu didua-dua, kanyaahna. Tapi kapaur téh sieun pamajikan kolot datang, ngontrog ka dieu. Pan mindeng aya dongéng atawa carita nu ngalantarankeun baruntakna hiji rumah tangga pamajikan nu ngora lantaran diontrog atawa dijorag ku pamajikan nu kolot sabab geus dianggap hianat, ngarebut salaki batur. Hal éta pisan anu sabenerna dipahing. Pisakumahaeun wirang jeung nalangsa kulawarga katut anu jadi anak, ningali indung aya nu ngajejeléh.
“Nung...”
Teu nyoara angger nyawang lamunan. Enya aya kahariwang anu kacida, pamajikan nu kolot Kang Danu datang.
“Kang. Sanés alim. Tapi abdi téh sieun,” kuring beuki tumungkul.
“Sieun. Kunaon?”
“Sieun wé garwa akang nu sepuh ka dieu,” sora kuring méh teu kadéngé.
“Tos, tong ngemut nu kitu. Moal ieuh ditéangan rék sababaraha bulan gé. Nu penting mah materi. Duit salilana asup ka rekening manéhna. Perkara salaki meunang kasusah mah geuning haré-haré. Malah sigana horéameun pisan tepung,” Kang Danu humandeuar.
“Akang nuju kenging karerepet?”
“Ah, tong dipikiran. Akang embung Enung jadi paneumbleuhan. Pokokna ti wangkid ayeuna akang hayang babarengan di dieu, nepi ka iraha waé oge,” Kang Danu nangkeup kuring. Tipepereket. Ngagalémoh pinuh ku sono. Tangkeupan Kang Danu ngeureunkeun sagala pananya kuring anu metet pajurawet.
*
Harita tarawéh geus lekasan, waktu ka kuring aya nu noél ti tukang.
“Aya tamu. Ti pengker ti tadi ngantosan.”
“Saha?”
“Duka tuh da saur Bu Érna nu calik pangpengkerna. Saurna aya tamu kanggé ibu penting pisan.”
Gura giru kuring ngudar mukena anu keur dipaké. Leumpang rengkuh ngaliwatan jajaran ibu-ibu anu keur dariuk di masjid. Tatan-tatan ngadéngékeun ceramah.
Gok ka lawang masjid. Rada ngajenghok waktu ningali aya nu ngajanteng tiluan. Anyar pinanggih.
“Sareng Bu Lastri?”
“Muhun. Ke ari sadérék?” tarang kerung, nengetan nu anyar pinanggih bisi wé anu wawuh tapi kapopohokeun.
“Punten pisan Bu, ngaganggu. Dupi Pak Danu aya kitu?”
“Pak Danu...?”
“Muhun Pak Danu carogé ibu.”
“Eu... muhun aya. Nuju di masjid. Hayu atuh urang ngawangkong di bumi waé heula, bari ngantosan heula pun lanceuk. Sakedap deui rupina.”
“Duh ibu. Punten pisan tiasa teu disauran ayeuna. Peryogi pisan,” omongna saklek.
Bari jeung teu puguh rasa kuring balik deui ka jero masjid. Ngaliwatan deui ibu-ibu anu katingali keur siliharéwos. Jep ningali kuring datang téh langsung jarempé. Kuring nepungan Kang Danu anu keur ngobrol jeung Pak RT.
“Kang, aya tamu,” kuring humaréwos.
“Oh,“ sakeudapan ngahuleng.
“Énggal,” kuring noél leungeunna.
“Enya geus waktuna meureun...,” manéhna ngagerendeng. Laju cengkat ninggalkeun masjid.
Barang kaluar.... Sémah anyar pinangih téa. Rikat nyekel leungeun. Siga nu kasieunan.
“Kéla...nanaonan,” kuring teu ngeunah ningali salaki dikitukeun.
“Enya sok leupaskeun. Moal kamamana, kuring rék nyerah. Percaya ka kuring,” omong Kang Danu tatag. Neuteup nu anyar pinanggih.
“Nyerahkeun naon ari Akang?” kuring neuteup Kang Danu.
“Ibu, wayahna. Bapak kedah dicandak ayeuna. Bongana bapak susulumputan waé.”
“Ke...perkara naon?” pananya kuring dibaturan ku nyurucudna cipanon teu kaampeuh.
“Engké ibu terang ku anjeun. Ieu sadayana ti KPK.”
“Hampura akang!” Kang Danu nuturkeun sémah.***
aduh meni pi karunyaeun kieu carita teh.. sae lah seueuran deui we nya dina lebah carita misteri na. di antos!


text:
Tapi, hiji laman ngaranna, Thisamericanlife.org, mengklaim geus manggihan hiji daptar dina artikel serat kabar anu terpotret. Artikel éta méré pitunjuk bahan-bahan sarta takaran pas pikeun ngahasilkeun inuman anu dipikawanoh di sakuliah dunya éta.
Serat kabar Atlanta Journal-constitution édisi 8 Pebruari 1979 ngabogaan poto hiji jalma anu nyekel hiji buku kalayan resep anu diklaim nyaéta tiruan pas resep Pemberton, kitu tulis Telegraph, Kemis (17/2).
Daptar dina buku dijudulan Merchandise 7X, dilaporkeun ngandung takaran pas ti minyak béda pikeun ngahasilkeun resep rusiah Coca-cola
Cacak ngan ngahasilkeun hiji persén ti formula total inuman kasebut, Merchandise 7X dianggap minangka resep anu méré rasa unik dina inuman hampang populér kasebut.
Resep pituin? Ulah ditanya, nepi ka kiwari resep resmi Coca Cola dilaporkeun dijaga heureut salila 24 jam dina lomari beusi kandel di Georgia, Atlanta, Amérika Sarikat.
Geremet kalayan racikan rusiah vérsi Merchandise, tengok daptar dihandap katut.
Ekstrak Coca éncér 3 drams USP (+ 3/4 séndok téh)
Asam Sitrat 3 oz (88.7205887 ml/85 gram).
Kafeine 1oz (28 gram/30 ml)
Gula 30 (Dina poto artikel henteu écés sabaraha takaran anu diperlukeun)
Cai 2,5 galon
Jus Lemon 2 pints 1 qrt (946 ml)
Vanila 1oz (28 gram/30 ml)
Karamel 1,5oz (32gram/45ml) atawa leuwih pikeun ngawarnaan
7X penguat rasa (paké 2oz (60 ml/56gram) penguat rasa minangka hijian nepi ka 5 gils sirup/0,59 liter):
Alkohol 8oz (224 grams/240 ml)
Minyak Jeruk 20 tetes
Minyak Lemon 30 tetes
Minyak siki pala 10 tetes
Minyak ketumbar 5 tetes
Minyak neroli 10 tetes
Minyak kai amis 10 tetes


text:
Klausa (basa Sunda)
Klausa téh nyaéta wangun gramatik (katatabasaan) anu jadi inti (galeuh) kalimah, sifatna prédikatif atawa diwangun ku hiji jejer (subyék) jeung hiji caritaan prédikatif), boh dibarengan ku unsur-unsur kalimah séjénna (obyék, panglengkep, katerangan) boh henteu. Unsur inti klausa teh nyaeta jejer jeung caritaan. Sanajan kitu, unsur jejer sok dileungitkeun, upamana bae dina kalimah ngantét, kalimah jawaban, jeung kalimah paréntah.
Nilik kana wangunan, aya: (1) klausa lengkep; jeung (2) klausa teu lengkep. Nilik kana kalungguhannanadina kalimah aya (1) kalusa bébas; jeung (2) klausa kauger. Upama nilik kana warnana, aya:


text:
Asam lemak
Dina kimia, utamana biokimia, asam lemak nyaéta asam karboksilat anu ilaharna diwangun ku buntut/ranté alifatik, boh nu jenuh atawa henteu. Asam lemak dijieun tina hidrolisis beungkeut éster dina lemak atawa minyak biologis (nyaéta trigliserida), ku cara ngaleupaskeun gliserol (baca oléokimia).
Asam lemak téh asam monokarboksilat alifatik nu diturunkeun tina atawa dikandung dina bentuk éster lemak, minyak, atawa lilin sato (gajih) jeung tutuwuhan. Asam lemak alami biasana ngandung ranté 4-28 karbon (teu nyagak sarta jumlahna genap), boh jenuh atawa henteu. Istilah ieu ogé kadang ngawengku sakabéh asam karboksilat alifatik asiklik[1]. Ku kituna, asam asetat gé jadi kaasup asam lemak, padahal bisa leyur dina cai alatan pondok pisan ranté karbonna.
Rujukan[édit | sunting sumber]
- Fatty acid. Wikipédia basa Inggris. Disalin 7 Oktober 2008.
- ↑ Prayer Book, (1997). The Gold Book, 2nd, International Union of Pure and Applied Chemistry. URL accessed 2007-10-31.
Baca ogé[édit | sunting sumber]
- Asam lemak ésénsial
- Lemak jenuh
- Lemak teu jenuh
- Sintésis asam lemak
- Métabolismeu asam lemak
- Minyak nabati


text:
Juru tilu
Juru tilu atawa sisi tilu nyaéta ngaran hiji bangun anu dijieun ku tilu sisi anu mangrupa gurat lempeng sarta tilu juru (sudut). Ahli matematika Euclid anu hirup kira taun 300 SM manggihan yén jumlah tilu juru (sudut) dina hiji juru tilu nyaéta 180 darajat. Hal ieu ngajadikeun urang bisa ngitung lega salah sahiji juru lamun dua juru séjénna geus dipikanyaho.
Daptar eusi
Papasingan juru tilu[édit | sunting sumber]
Nurutkeun panjang sisina:
- Juru tilu sarua sisi nyaéta juru tilu anu tilu sisina sarua panjang. Balukarna kabéh juruna ogé sarua legana, nyaéta 60o.
- Juru tilu sarua suku nyaéta juru tilu anu dua tina tilu sisina sarua panjang. Juru tilu ieu ngabogaan dua juru anu sarua lega.
- Juru tilu nyaéta juru tilu anu tilu sisina béda panjangna. Lega kabéh juruna ogé béda.
Juru tilu sarua sisi Juru tilu sarua suku Juru tilu sambarang
Nurutkeun juru panglegana:
- Juru tilu nyiku nyaéta juru tilu anu lega juru panglegana sarua jeung 90o. Sisi nu di hareupeun juru 90o disebut hipoténusa atawa sisi doyong.
- Juru tilu léncop nyaéta juru tilu anu lega juru panglegana < 90o
- Juru tilu mintul nyaéta juru tilu anu lega juru panglegana > 90o
Juru tilu nyiku Juru tilu mintul Juru tilu léncop
Bunderan dina juru tilu jeung bunderan dina luar juru tilu[édit | sunting sumber]
Hiji bunderan anu aya dina jero juru tilu sarta nyigeung tilu sisi juru tilu kasebut disebut bunderan dina juru tilu. Jari-jari bunderan dina juru tilu bisa ditéang maké rumus:
- di mana r nyaéta jari-jari bunderan dina juru tilu, L nyaéta lega juru tilu sarta s nyaéta satengah ubeng juru tilu.
Hiji bunderan anu aya di luareun juru tilu sarta ubeng bunderan kasebut nyigeung tilu juruna disebut bunderan luar juru tilu. Jari-jari bunderan luar juru tilu bisa ditéang maké rumus:
- di mana R nyaéta jari-jari bunderan luar juru tilu; a, b sarta c nyaéta tilu sisi juru tilu sarta L nyaéta lega juru tilu.
Néangan lega sarta ubeng juru tilu[édit | sunting sumber]
Téorema Heron
Téorema Heron biasana dipaké pikeun néangan lega hiji juru tilu sambarang. a, b sarta c masing-masing nyaéta tilu sisi juru tilu.
Juru tilu sarua sisi
Pikeun néangan lega sarta ubeng juru tilu sarua sisi anu boga sisi a bisa dipaké rumus:
Dalil Pitagoras[édit | sunting sumber]
Dalil Pitagoras ngan lumaku pikeun juru tilu nyiku. Pitagoras nganyatakeun yén:
Lamun aya tilu bilangan a, b jeung c anu nyumponan rumus di luhur, mangka tilu bilangan kasebut disebut Triple Pythagoras. Triple Pythagoras kasebut bisa diwangun ngagunakeun rumus kasebut kalawan ngasupkeun hiji harga n dimana n nyaéta bilangan buleud positif.


text:
Charles Darwin
Charles Darwin (1809-1882) nya éta élmuwan anu kasohor ku tiori kontrovérsial, tiori évolusi anu ditulisna dina buku the origin of species[1][2]. Charles Darwin nya éta incuna Erasmus Darwin, dokter katut filsuf anu kasohor, manéhna dianggap pelopor élmu biologi modéren, awalna Darwin maluruh ngeunaan sajarah alam Dunya ngaliwatan élmu kadokteran jeung téologi[1]. Charles Darwin gumelar ti pasangan Robert (dokter masarakat kelas luhur) jeung Susannah tanggal 12 Désémber 1809 di kota Shrewsbury, Shropshire, Inggris[1][2].
Charles Darwin jadi penjelajah dunya salila 5 taun maké kapan HMS Beagle pikeun nalungtik spésiés-spésiés nu aya di Dunya, ieu lalampahan dimulai taun 1831 nalika umurna 20 taun[2][1]. Rute pelayaranna nya éta basisir Amerika Kidul, kapulauan Galapagos, pulau-pulau pasifik, samudra Hindia, sarta samudra Atlantik[1][2]. Sabada ngalaksamakeun panalungtikan anu cukup lila, Darwin nyindekkeun yén mahluk hirup ngalaman parobahan dina sajarah Dunya, numutkeun manéhna, mahluk hirup nu ayeuna aya téh mangrupa hasil seléksi alam[1]. Tiori évolusi Darwin diterbitkeun taun 1859, Darwin nétélakeun yén manusa téh mangrupa hasil évolusi tina monyét, tangtu baé ieu tiori téh patukangtonggong jeung téologi agama[1]. Charles Darwin maot tanggal 19 April 1882, Darwin dimakamkeun di gigireun Sir Isaac Newton di Westminster Abbey[2][1].


text:
Pop Sunda Kagoda Free Mp3 Download
MUST READ
:
1. Download Link will working with Browser MOZILLA FIREFOX & CHROME
only.
2. Don't use IE (Internet Explorer)
browser.
Kagoda - Dewi Azkiya Mp3
Dewi Azkiya - Kagoda Feb - 2012 Mp3
Asep Darso - Moal Kagoda Mp3
Pop Sunda Wina-asa Ngambang Vc Lirics Mp3
Lagu Pop Sunda Inonk Nalangsa Mp3
Peuyeum Bandung Lirik Cipt Sambas Musik Pop Sunda - Lagu Pop Sunda Mp3
Pop Sunda - Detty Kurnia - Mawar Bodas - Kapalaycom Mp3
Cikapundung Lirik Cipt Kosman Jaya - Musik Pop Sunda - Lagu Pop Sunda Mp3
Pop Sunda Neneng Fitri - Keclak Cimata Mp3
Klip Pop Sunda Populer-beben Oray-sapuluh Taun Mp3
Pop Sunda Rika Rafika Mp3
Bolokotono-dewi Azkiya Mp3
Lekbong - Pop Sunda 2010 Mp3
Pop Sunda Rita Tila - Sesah Hilapna Mp3
Pop Sunda Terbaru Aa Voc Dewi Kdi 5 Mp3
Klip Pop Sunda Populer - Ka Asih - Humardani Seshmmmh Feat Tyara Se Mp3
Talatah Dewi Azkiya Lagu Pop Sunda - Musik Pop Sunda Lagu Sunda Musik Sunda Mp3
Lagu Pop Sunda Wina Lalakon Cinta Mp3
Pop Sunda - Erlyna Kabandang Rasa Mp3


text:
Manusia Biasa, Orang Sukabumi, Sering Menuliskan kehidupan orang-orang Kampung di internet, aktif juga di kegiatan selengkapnya
Henteu saeutik, istilah jeung kecap atawa kalimah anu diucapkeun dina hiji jaman geus jarang atawa sama sakali teu dipaké deui ku jalma anu hirup di jaman sanggeus sawindu atawa sababaraha taun éta kecap, istilah, jeung kalimah ramé diucapkeun. Salah sahiji kaistiméwaan Basa anu dipimilik ku jalma nyaéta anu ngaranna Basa ngalaman usik jeung ngagésér, hiji kecap jeung istilah bakal diganti ku kecap atawa istilah anu anyar. Sababaraha ahli linguistik nyebutkeun, contona Noam Chomsky, usik jeung ngagésérna kecap jeung istilah dina kahirupan jalma teu leupas tina pangaruh kaayaan jeung lingkungan anu ngabalukarkeun komunikasi hiji jalma, kecap anu diucapkeun dipéngparkeun kana hal anu aya patula patalina jeung kahirupan.
Basa slang anu teu disebut basa resmi biasana anu ngalaman rupaning parobahan téh. Bisa disebut révolusi bahasa. Ku urang lembur mah basa slang téh sok disebut basa prokém atawa basa okém. Ceuk sakaol mah basa slang mimiti sumarambah kana kahirupan téh dipedar ku géng-géng di Amérika. Daérah-daérah sub-urban di pasisian New York anu lolobana ditempatan ku kelompok , géng ti sababaraha étnis ngalahirkeun basa-basa slang anu asalna mah dijadikeun basa sandi anu ngan dipikaharti ku anggahota géngna wungkul. Ka dieunakeun, basa-basa slang teu jauh béda jeung kakawasaan politik disebarkeun ka sakuliah dunya. Siga kalimah “ What’s up?!” Lamun dilarapkeun ka jalma-jalma tahun 1800-an, pasti maranéhna nalika aya jalma anu ngomong kitu bakal langsung nénggak ka luhur.
Ieu henteu jauh béda jeung diucapkeun kalimah, “ Kuring arék ulin ka luhur!” anu nyebar di wewengkon kiduleun puseur dayeuh Kota Sukabumi dina taun 1980-an. Maksudna tangtu lain arék ulin ka langit atawa hiber tapi arék ulin ka dayeuh, ka kota anu tempatna aya beulah tonggoheun wewengkon beulah landeuh. Ngan tangtu baé kecap “luhur” éta lain hartina wewengkon kota atawa dayeuh leuwih pinunjul dina masalah sosial ti wewengkon pasisian , sabab keur urang Salabintana mah lamun arék ulin ka kota maranéhna pasti nyebut “ Kuring arék ulin ka handap!”. Kalimah ieu mimiti kahupus jeung jarang dipaké deui nalika wewengkon-wewengkon anu aya di kiduleun Kota Sukabumi dipulut asup ka wilayah kakawasaan Kota.
Aya kecap anu disalah tempatkeun dina méré harti kana éta kecap tapi lamun diakurkeun jeung kalakuan jalma aya benerna ogé. Gaya hirup pamuda taun 1970-tungtung 1980, buuk di a la Duran-Durankeun, leungeun baju diteukteuk semet kélék, dina leungeun dipapaésan ku tato, keur jalma-jalma kitu sok disebut ‘ okém ‘ atawa ‘jéger’. Kecap okém ogé mangrupa basa slang, basa henteu resmi anu nunjukkeun sikep jalma-jalma pasisian, ogé bisa nuduhkeun watek jalma kampung anu kampungan. Tapi ku urang kampung sorangan, kecap ieu saolah ditujukeun ka jalma-jalma anu ngébréhkeun éksisténsina béda jeung kaumuman jalma séjén. Mangsa keur SD kénéh mah kusabab barudak hayang disebut ‘okém’ sok ngahaja tungtung leungeun baju ditilepkeun, buuk tukang disaké nyengklik, anu séjénna gado ngahaja dibeulah ngageleng kalawan digésrék-gésrék ku tungtung kerah baju nepi ka jariih siga budug. Nya tangtu baé, ieu mangrupa déviasi tina kahirupan normal, kahirupan normatif anu dipikahayang.
Basa sandi anu sok disebut basa sani atawa basa Widal mimiti nyebar ka wewengkon pasisian. Basa sani ieu jigana ngan sumebar di Sukabumi. Hiji basa ku cara ngaganti hurup-hurup konsonan. Ieu bisa jadi mangrupa sandi keur generasi taun 40-70an. Jarang anu ngayakeun panalungtikeun naon kasang-tukang jeung saha anu ngamimitian ngagunakeun ieu basa. Keur jalma anu dumuk di wewengkon Tipar mah jigana basa sandi mangrupa basa sapopoé, nyebar ka wewengkon anu deukeut jeung daérah Tipar dina taun 1980-an. Keur wewengkon anu aya di daérah pasisian Sukabumi, masih aya anu can ngartikeun lamun aya jalma anu ngucapkeun basa sandi ieu. Henteu kapalang, révolusi basa resmi kana basa sandi téh révolusi basa anu sifatna massive, sabab kabéh huruf konsonan diganti ku hurup séjén kajaba huruf-huruf vokal nu teu diganti téh ari lain kucara nambahan “Ny” di awal huruf vokal. Contona saperti kecap “Yakeb” ngaganti kecap “Manéh.” Hurup Y=M, N=K, jeung B=H. Nepi ka ayeuna, basa sandi masih digunakeun ku jalma-jalma anu aya di sabudeureun dayeuh Sukabumi.
Kecap ‘kémé’ atawa ‘cipol’ sok dipaké ku para jéger atawa ‘okém’ anu pihartieunna tenggeul, gebug, atawa gebotan. Méméh taun 1990-an mah lamun aya papaséaan remen pisan ngucapkeun, “ Gebotan, euy!”. Harti saujratna kecap gebot mémang gebug, ngan biasana dilarapkeun ka kolot anu keur méré hukuman ka anu jadi budak. Hartina jadi ngalegaan nyaéta neunggeulan batur waktu aya papaséaan.
Kecap ‘balég’ anu nuduhkeun kaayaan geus sawawana pola pikir hiji jalma. Komo lamun dihartikeun ku syaré’at mah nyaéta nalika hiji jalma geus manjing umur, kakeunaan ku hukum-hukum taklifi, diucapkeun jadi leuwih heureut, nunjukeun kasanggupan jeung kaseurieusan hiji jalma. Nalika aya jalma anu teu eucreug ngalakonan hiji hal, ku baturna bakal disebut, “ Ah, teu balég , Manéh mah!”
Dina mimiti réformasi, geus jadi sabiwir hiji barudak ngucapkeun kalimah, “ Ih, duka nya teu nyedot!” lamun manggihan perkara anu teu sapagodos jeung kahayang. Siga dina paguneman ieu. “ Néng, akang bogoh da ka salira!” lamun awéwé anu disebut Enéng éta teu resepeun atawa pura-pura henteu suka bakal ngomong, “ Ih, duka nya teu nyedot!”. Meureun maksud kecap ‘nyedot’ di dinya téh narik. Ka dieunakeun mah sok ditémbalan, “ Sedotkeun we ku selang!”. Kecap ‘nyambung’ boga harti ngahijikeun hiji barang saperti tali atawa tambang. Dina taun 2000an mah kecap ieu saperti jadi primadona nalika aya hiji jalma anu ngomong atawa ngalakukeun hiji hal anu papalimpang jeung tetekon, diucapkeun baé kalimah, “ Teu nyambung ngomong jeung manéh mah!”.
Masih loba sabenerna basa slang anu digunakeun ku jalma-jalma di tatar Pasundan ieu. Geus tangtu, ieu mangrupa khazanah ;kumaha jembar jeung beungharna basa anu dipimilik ku jalma. Basa verbal nu dipimilik ku jalma mangrupa hiji tanda kumaha unik jeung béda-na jalma ti mahluk séjén. Sababaraha taun ka tukang, aya istilah ‘ lalaki pocong’ anu ditujukeun ka tiap lalaki anu ditinggalkeun ku pamajikanna kusabab gawé kanu jauh umpamana ka Arab saudi. Istilah ‘lalaki pocong’ ieu teu pati euyeub dipaké di wewengkon-wewengkon kota.
Moal jauh deui, sababaraha bulan atawa taun ka hareup, kecap, basa, istilah, jeung kalimah-kalimah anyar bakal kaluar deui. Dipaké ku jalma-jalma anu aya di hiji wewengkon keur nuduhkeun hiji hal anu dipikahayang kusabab loyog jeung kaayaan jeung kahirupan jalma. [ ]
KANG WARSA


text:
Sisindiran nyaeta mangrupa karangan ka uger nu ngagunakeun rakitan basa di baligirkeun. Sisindiran kabagi kana 3 bagian!
- paparikan
- rarakitan
- wawangsalan
Dina paparikan asal kecap dina parik hartina deukeut mun rarakitan asal kecap rakit harina rata/ papak
Paparikan jeung rarakitan dina sapada diwangun ku 4 padalisan, 6 padalisan jeung 8 padalisan. Paparikan jeung rarakitan oge ngabogaan cangkang (padalisan ka I + II) sedengkeun ari eusi (padalisan 3+4). Paparikan jeung rarakitan jumlah engang jeung sora pokalna padalisan ka I kudu sarua jeung padalisan ke 3, sedengkan kadua (2) kudu sarua jeung padalisan kaopat (4).
- Paparikan jeung rarakitan ngabogaan sifat anu sarua :
Silih asih
Piwuruk
Heureuy / Guguyon
Contoh paparikan Basa Sunda :
Pucuk kawung di Galungung
Pucuk kalapa di pentos
Saha nu di tiung sarung
Pantes diraksukan bodas
Contoh Wawangsalan Basa Sunda
- Kembang bodas buah bunder, ngaheruk nya pipikiran (jeruk)
- Kadal gede saba darat, pareng alus bagja awak (bayawak)
- Hayam tukung saba gunung, uyuhan teuing nya diri (puyuh)
- Beas dibunan deui iraha atuh patepung (tipung)
- Gale di reka mesjid, nyapikir batin nu majug (tajug)
- Keuyeup gede saba laut, teu hae liar ti peuting (kapiting)
- Sarangenge bijil ti peuting, rek sabulan rek sataun (bulan)
- Abdi teh kapiring leutik, sok isin lamun patepung (pisin)
- Nya hujan taya eureuna, nya diri kalangkung agris (ngijih)
- Gagang gambang di sagara, ulah kapalang ngabela (kapal)


text:
Turaés
Turaés nujul ka sababaraha serangga ti ordo Hemiptera, subordo Auchenorrhyncha, dina superfamili Cicadoidea, nu panonna leutik jeung pajauh sarta jangjang tembus ténjo (transparan). Turaés hirup di wewengkon iklim sedeng jeung tropis, kawentar ku sorana anu nongtoréng.
Daptar eusi
Pedaran[édit | sunting sumber]
Turaés sawawa panjangna 2 - 5 cm, najan di Malaysia mah aya Pomponia imperatoria nu panjangna nepi ka 15 cm. Panon turaés mah pajauh, nonjol di sisi kénca-katuhu huluna, anténeuna pondok, aya di antara/hareupeun panonna, sedengkeun jangjang hareupna mémbranan. Di wewengkon nu tiris, turaés bisa manaskeun awakna sorangan, sedengkeun di daérah sagara keusik nu panas bisa nurunkeun hawa awakna (ku cara ngésangan manéh).
Turaés jalu boga tymbal, sumber sorana nu nongtoréng, dina sisi handap abdoménna. Sorana téh lain stridulasi sakumaha dina jangkrik (nu ngaluarkeun sora tina gésékan jangjang luarna): tymbal téh bagian éksoskeleton nu dirobah jadi mémbran kompléks nu ngandung mémbran ipis. Mémbran ieu digeterkeun gancang pisan ku otot anu kuat, nu lajeng dirésonansikeun ku rongga nu diturunkeun tina trahéa, sahingga sorana narikan. Aya turaés nu sorana bisa ngaleuwihan 106 dB (SPL), pangtarikna ti antara serangga nu ngaluarkeun sora.
- Sora turaés (file info)
- Sora turaés di Lower Hutt, Selandia Anyar, dirékam tengah Pébruari 2006
- Teu kaluar sorana? Mangga lenyepan pitulung média.
Daur hirup[édit | sunting sumber]
Sanggeus jalangan, bikangna bakal nyelapkeun endogna dina sela-sela kai. Nalika megar, bilatungna bakal ragrag kana taneuh pikeun ngamimitian daur hirup lianna, nu katelah kuuk. Daur hirup turaés bisa nepi ka 2-5 taun, malah sababaraha spésiés mah aya nu bisa leuwih (daur hirup Magicicada bisa nepi ka 13-17 taun). Daur hirup nu panjang ieu mangrupakeun adaptasi pikeun nyingkahan prédasi, sangkan pola hirupna teu luyu jeung daur hirup turaés. Nu ahéng téh yén angka 13 jeung 17 téh angka prima; turaés nu daur hirupna 15 taun bisa dimangsa ku prédator nu daur hirupna tilu atawa lima taun. Tina mangsa hirup nu sakitu lilana, turaés téh lolobana aya dina bentuk kuuk, nu hirup na jero taneuh (30 cm nepi ka 2,5 méter).
Sanggeus nincak kana mangsana, ieu kuuk bakal kaluar tina taneuh sarta naék kana tatangkalan di deukeutna. Di dinya kuuk lajeng bakal asup kana hambalan hirupna anu panungtung salaku turaés sawawa.
Taksonomi[édit | sunting sumber]
Aya rébuan spésiés turaés, nu disusun kana dua famili: Tettigarctidae jeung Cicadidae. Spésiés Tettigarctidae nu hirup kénéh aya dua: hiji di Australia Kidul, hiji deui di Tasmania. Famili Cicadidae dibagi kana subfamili Tettigadinae, Cicadinae jeung Tibicininae, nu kabéhanana aya di sakuliah dunya, iwal Antartika.
Spésiés turaés di Amérika Kalér lolobana kaasup genus Tibicen—turaés taunan, tapi nu paling dipikanyaho mah genus Magicicada. Turaés ieu mah daur hirupna téh panjang pisan (13 atawa 17 taun), sarta mucunghul dina jumlah anu mahabu. Spésiés Amérika lianna, di antarana Turaés Apacé (Diceroprocta apache).
Di Selandia Anyar, turaésna kabagi kana 38 spésiés ti 5 genera, nu kabéhanana éndemik Selandia Anyar jeung kapuloan sabudeureunana (Kapuloan Norfolk, Kalédonia Anyar).
Sumber rujukan[édit | sunting sumber]
- Cicada, Wikipédia édisi basa Inggris (12 Juni 2006)
Tumbu kaluar[édit | sunting sumber]
- Annual Cicada Tibicen linnei - diagnostic large format photographs
- Annual Cicada Tibicen canicularis - large format diagnostic photos
- Cicada and forest mulch
- Cicadas pictures nembrakkeun fakta & gambar turaés katut paripolahna, daur hirup, jeung daharna.
- Cicada Mania ngabogaan warta, NLD, tumbu, gambar, jeung vidéo ngeunaan turaés.
- Audio files of the "songs" of some Cicadas from Florida.
- Cicada Life Cycle loka nu ngadadarkeun daur hirup turaés kalawan lengkep.


text:
Khalifah bin Salman Al-Khalifah
Khalifah bin Salman Al-Khalifah (Basa Arab: خليفة بن سلمان آل خليفة; gumelar 24 Nopémber 1935; yuswa 78 taun) nyaéta Perdana Mentri Bahrain ti 1971. Anjeunna masih mibanda jabatanna, sanajan dina Konstitusi taun 2002 anjeunna teu gaduh deui sababaraha kakawasaan, kalawan Hamad mibanda kakawasaan nunjuk sareng (bareng jeung parlemén) ngeureunkeun mentri.
Tingali ogé[édit | sunting sumber]
Tumbu kaluar[édit | sunting sumber]
- Khalifa's biography – loka resmi Kamentrian Luar Nagri Karajaan Bahrain
- Citakan:Worldcat id


text:
Kahatur urang sunda sadaya, dina kasempetan ieu simkuring baris netelakeun kirang langkungna perkawis sejarah Cianjur. Sateuacana simkuring cumarios, langkung ti payun seja syukuran Alhamdulillah ka Gusti Nu Maha Suci anu mana kalayan widi-Na, urang sadaya tiasa jabung tumalapung di buana maya ieu, oge di paparin nikmat anu ageng kalayan di paparin kasehatan. Sholawat miwah salam, mugiya didugikeun salalawasna ka Jungjunan Alam Nabi Muhammad S.A.W, katut kulawargina, sahabatna, tabi'it-tabi'in., sareng ka urang sadaya salaku umatna.. Amin.. Ya Robbal 'Alamin...
Numutkeun kana sejarah, Cianjur awalna diadegkeun ku Raden Aria Wiratanu anu mangrupikeun
putra R.A. Wangsa Goparana Dalem Sagara Herang tina kaping 12 Juli
1677.
Waktos akhir kakuasaan Mataram, di
tatar Priangan palih kulon
aya hiji wilayah politik anyar anu katelah Padaleman Cianjur anu
pusat pemerentahana di Cikundul. Titinggal Dalem kahiji yasana Aria Wira
Tanu
atanapi tina masa pemerentahan Aria Wira Tanu II, Cianjur jadi
kabupaten. Hal ieu dicirikeun ku ayana pengakuan ti VOC ku ayana Aria
Wira Tanu II anu janten Regent (Bupati) Cianjur tina warsa
1691. Aria Wira Tanu II janten Bupati Cianjur dugi ka tahun 1707. Aria
Wiratanu II oge tiasa disebatkeun Bupati Cianjur munggaran anu kenging
pengakuan ti VOC.
Asal muasalna ngadegna Ibukota Kabupaten Cianjur nyaeta di Pamoyanan anu teu lami. Tina masa pemarentahan Aria Wira Tanu
III anu ngajabat Bupati Cianjur ti taun 1707-1726, Ibukota
Kabupaten Cianjur ngalih ke kampung Cianjur. Ku pangersa Aria Wira
Tanu III ieu, Kampung Cianjur ditataan dugika janten hiji nagri nu layak yandang sebutan Ibukota
Kabupaten.
Ku
yasana ieu Aria Wira Tanu III mantena katelah pendiri
Kabupaten Cianjur. Mantena oge parantos ngajantenkeun Cianjur
sentra produsen kopi di Tatar Priangan. Ku ayana kitu, VOC maparin
pangbubungah mangrupi Wilayah Politik ka Bupati
Cianjur ieu. Hal ieu teh munggaran pisan pikeun masa
pemarentahan Gubernur Jenderal Van Swoll, anu ngajabat antara taun
1713 dugika 1718. Daerah anu dipaparinkeun Van Swoll ka Bupati Cianjur
nyaeta Distrik Jampang anu ayana di palih wetan Cianjur kidul.
Waktos
eta Distrik Jampang parantos dicicingan ku kirang langkung 300 Kepala
Keluarga (huisgezinen). Tina masa Aria Wira Tanu IV ngajabat antara
taun 1727–1761, Tatar Cianjur ngalegaan deui ku lebetna wilayah
Cibalagung sareng Cikalong. Dina mangsa kadatangan Daendels, Cianjur
sakirangna ngalaman tilu kali panataan
wilayah.
Ku
ayana Daendels di
Cianjur oge karaos ku ayana pangwangunan infrastruktur diantawisna
jalan raya. Taun 1808, diwangun Jalan Raya Pos
(Grote Postweg) anu nyambungkeun tungtung kulon sareng tungtung wetan
Pulau
Jawa. Cianjur anu salahsawiosna wilayah liliwatan Jalan Raya
Pos ieu, pikeun Jawa bagean Kulon, pangwangunan jalan ieu diantawisna
ngalangkungan Batavia-Buitenzorg-Puncak-Cianjur-Bandung-Sumedang. Salain
jalan oge diwangun sasak salahsawiosna di Wahangan Cisokan. Ngalihna
kakuasaan ti pamerintah
Kolonial Belanda ka Inggris Taun 1811, tina waktos anu sakedap oge mawa
pangaruh ka Wilayah Cianjur.
Ngadegna
Cianjur janten Wilayah Politik aya patula patalina sareng perpindahan
kesatuan masyarakat atanapi cacah
katurunan Aria Wangsa Goparana ti Sagaraherang ke
wilayah-wilayah di sapanjang aliran walungan nu aya di Cianjur sepertos
Cibalagung, Cirata sareng wahangan Cijagang atanapi Cikundul. Sakumaha
penduduk Priangan sanesna, penduduk Cianjur mangrupikeun Etnis Sunda.
Umumna masyarakat Sunda mata
pencaharian utamana kana tatanen. Aya tilu pepelakan nu ngaruh tina
kehirupan sosial ekonomi masyarakat Cianjur, nyaeta kapas, tarum sareng
kopi.
Ti
dasawarsa munggaran abad ka-19, Cianjur hente
dicicingan ku penduduk pribumi hungkul, tapi penduduk golongan dengen
oge seueur, hususna golongan Eropa sareng Cina hente langsung
ningalikeun posisi penting di Cianjur sacara ekonomis.
Salain
Padaleman Cikundul, waktos eta di Cianjur aya sababaraha
padaleman sanesna, sepertos Padaleman Cipamingkis, Cimapag, Cikalong,
Cibalagung sareng Cihea. Waktos eta Cianjur dipingpin ku Raden Aria
Wira Tanu Datar IV yang katelah Bupati nu taat tina ngajalankeun agama.
Bupati ieu oge gaduh perhatian anu ageng pikeun perkembang seni budaya,
khususna seni bela diri Pencak Silat atanapi Maen pho.
Sakitu anu kapihatur, kirang langkungna simkuring neda di hapunten bilih aya kalepatan....
Hurip Sunda...!!!
Cag ....!


text:
Alhamdulilah kenging koleksi ti aki darso sanes nu enggal tapi lumayan kangge koleksi.. :) mangga wilujeng ngadownload mp3 aki darso.
Darso - Cang Cing Cong.mp3
Darso - Kabogoh Jauh.mp3
Darso - Panganten Anyar.mp3
Darso - Duriat.mp3
Darso - Maripi.mp3
Darso - Jaman Edan.mp3
Darso - Mawar Bodas.mp3
Darso - Demi Anjeun.mp3
Darso - Tanjakan Burangrang.mp3
Darso - Ulah Ceurik.mp3
Darso - Tanjung Baru.mp3
Darso - Dina Amparan Sajadah.mp3
Darso - Dadali Manting.mp3
Darso - Sarua Jeung Bohong.mp3
Pami nu ieu ti Ibu Bungsu Bandung, teu hilap ngahaturkeun nuhun ka ibu bungsu bandung. Mangga atuh lajeungkeun weh di Download, saaya-aya.. :)
Bungsu Bandung - Mobil Butut.mp3 (versi remix)
Bungsu Bandung - Mobil Butut.mp3 (versi tarling)
Bungsu Bandung - Talak Tilu.mp3
Bungsu Bandung - Surabi Haneut.mp3
Bungsu Bandung feat H.Dodi - Kumis.mp3
Mangga di Download Lagu Kustian Nu Album enggal.. tong he love ngahaturkeun nuhun ka nu nyanyina... :)
Kustian - Anak Jalanan.mp3
Kustian - Budak Tunggara.mp3
Kustian - Yatim Piatu.mp3
Kustian - Marake Hp.mp3
Kustian - Kolot Modern.mp3
Kustian - Kuda Renggong.mp3
Kustian - Kariaan.mp3
Kustian - Budak Angon.mp3
Kustian - Prihatin.mp3
Kustian - Mending Ngelehan.mp3
Kustian - Potret Kalbu.mp3
Kustian - Hiburan.mp3
Kustian - Mugi Hawatos.mp3
“ Haji/Hajjah Kang Pr1 ini masih belum mau dikenal orang, mungkin masih malu. “ More About me


text:
Samsung
Samsung nya éta ngaran pausahaan anu kawéntar dina widang éléktronik, SAMSUNG Precision Company (anu diadegkeun dina warsih 1977) nyimpen dasar di atmosfer industri téknologi luhur séjénna. [1] Samsung mitembeyan sajarahna dina warsih 1938 awalna minangka perusahan trading, ngirimkeun lauk garing sarta bungbuahan ka Manchuria anu dikawasa Jepang. [2] Pangadegna, Lee Byung-chul.[2] SAMSUNG Aerospace Industries anu digantian ngaran dina bulan Pebruari warsih 1987 (kiwari dipikawanoh minangka Samsung Techwin), Samsung geus ngamekarkeun pangabisa atmosferna kalayan gancang anu moal kungsi bisa diturutan. [1] Dina pertengahan warsih 1980an ogé nempo Samsung ngasupan bisnis perkembangan sistem, anu nyieun Sistem Data Samsung dina warsih 1985 (kiwari dipikawanoh minangka Samsung SDS) minangka pamingpin dina layanan Téknologi Informasi kaasup layanan integrasi sistem, manajemén sistem, konsultasi, sarta raramat.[1] Fokus kanaékan Samsung dina téknologi ngarah dina perkembangan utama séjénna dina pertengahan warsih 1980 kalayan kreasi dua lembaga Riset jeung tumuwuhna pausahaan, Lembaga Riset Ékonomi Samsung Economic Research Institute (SÉRI) dina warsih 1986 sarta Lembaga Téknologi Tingkat Tuluy Samsung Advanced Institute of Technology (SAIT) dina warsih 1987. [1] Kadua organisasi perintis R&D babarengan geus mantuan Samsung dina ngahontal tujuan komo leuwih laér dina widang éléktronik, semikonduktor, zat kimia polimér luhur, pembuatan genetik, télékomunikasi optikal, atmosfer sarta widang anyar pamekaran téknologi ti nanoteknologi nepi ka arsitektur raramat tingkat tuluy.[1] Dina tanggal 19 Nopémber warsih 1987, Pupuhu Pangadeg Samsung Byung-chull Lee maot sanggeus ampir lima puluh warsih minangka lulugu pausahaan. [1] Budak lalakina, Kun-hee Lee junun jadi Pamingpin anu anyar. [1] Dina peringatan ka-50 Ngadedna Samsung dina warsih 1988, manéhna nyalabarkeun "Yayasan Kadua" pausahaan, anu mengatur tumuwuhna Samsung pikeun jadi pausahaan abad ke-21 kelas dunya.[1] Pikeun "Yayasan Kadua" ieu, Samsung nangtang dirina sorangan pikeun nyusun bisnis sarta ngasupan anu anyar jeung tujuan pikeun jadi salah sahiji pausahaan éléktronik lima pangluhurna dunya. [1] Penggabungan Samsung élékronik sarta Samsung Semiconductor & Telecommunications henteu cangcaya mangrupa waktu strategi utama dina prosés lumangsungna pikeun ngahontal tujuan. [1]


text:
Macrovision
Macrovision nyaéta hiji pausahaan nu nyieun rancana panghalang pangrékaman éléktronis, diwangun dina 1983. Ngaran ieu oge digunakeun pikeun sagala rupa rancana panghalang pangrékaman anu dijieun ku pausahaan ieu.
Sajarah[édit | sunting sumber]
‘’Macrovision Corporation’’ diwangun dina taun 1983. Film 1984 "The Cotton Club" mangrupakeun kasét vidio munggaran anu disandikeun maké téhnologi Macrovision nalika dikaluarkeun dina taun 1985. Nepi ka ahir 1980-an, kalolobaan studio gedé di Hollywood ngagunakeun téhnologi Macrovision. Tvhnologi ieu dikembangkeun kana pamuter DVD nalika munggaran dikaluarkeun dina taun 1997.
Macrovision keur vidéo[édit | sunting sumber]
Kasét vidéo VHS atawa DVD (taya pamuter laserdisc atawa video CD nu nerapkeun ieu) atawa kotak kabel/satelit digital narima stream data nu di-énkode ku Macrovision bakal nyababkeun sét VCR nu ngarékamna gagal (kajaba modél nu kacida heubeulna, VCR nu geus dirombak, atawa parabot kasebut nu geus disatujuan pikeun "kagunaan profésional"). Biasana katempo minangka gambar nu diacak saperti lamun seug tracking-na teu bener, atawa gambarna reup bray tina caang ka poék.
Hal ieu bisa kalaksanakeun ku cara ngasupkeun sinyal salila jangkah layar pareum (vertical blanking interval) tina sinyal video—boh ku jalan direkam langsung sacara fisik kana kaset (kawas dina VHS) atawa dijieun nalika diputer make chip dina pamuterna (kawas dina DVD) atawa kotak kabel/satelit digital (kawas sakabeh program HDTV nu dirobah kana definisi standar).
NTSC jeung format video lianna neundeun sinyal video minangka “baris-baris.” Porsi baris-baris eta dipake keur ngawangun gambar nu katempo ku jalan ngarobahna kana layar, tapi aya kurang leuwih 20 tepi ka 40 baris saluareun jangkah nu katempo nu dipake keur hal nu beda-beda di nagara nu beda-beda, kawas closed captioning.
Rujukan[édit | sunting sumber]
- Fil's FAQ-Link-In Corner: MacroVision FAQ
- MPAA | DVD Frequently Asked Questions
- Columbia ISA: Macrovision Details
Tempo oge[édit | sunting sumber]
- CSS jeung DeCSS
- Copy prevention
- DRM
- DTCP
- eMeta eRights - Macrovision's access control and commerce solution for digital media
- FLEXlm - Macrovision's computer software license manager
- SafeDisc — Macrovision's CD copy protection scheme
- SafeCast - Macrovision's software copy protection scheme (derived from FLEXlm)


text:
Diropea Tina Tulisan DHIPA GALUH PURBA
NYARITAKEUN dunya pariwisata, moal leupas tina urusan nu patula-patali jeung beuteung (baca: kadaharan). Méh saban wewengkon, pasti boga ciri has kadaharan istiméwa séwang-séwangan. Contona mah upama nyabit-nyabit ngaran kadaharan dodol, tangtu bakal inget ka Garut. Puguh baé lain hartina euweuh dodol jieunan wewengkon séjén di luareun Garut. Loba pisan dodol-dodol nu sumebar di pasar, kalawan dijieunna lain di Garut, malah di Dépok ge loba dodol mah, komo mun seg manjing lebaran. Tapi angger baé, anu kakoncara mah dodol Garut. Teu béda jeung tahu sumedang, pémpék Palémbang, Markisa Medan, galéndo Ciamis, hui Cilembu, taleus Bogor, tauco Cianjur, jeung sajabana.
Rupaning kadaharan nu kakoncara téh, tétéla bisa jadi sabangsaning iklan haratis pikeun ngawanohkeun hiji wewengkon. Malah teu saeutik, pangjurung laku para wisatawan mancanagara atawa wisatawan nusantara téh, awahing ku panasaran hayang ngasaan kadaharan kadaharan nu kakoncara téa. Ku ayana kitu, puguh baé kadaharan téh minangka bagéan tina poténsi wisata anu kudu dipiara kalawan daria.
Sangkan henteu barieukeun teuing nataanana, kuring rék milih salah sahiji kadaharan anu kacida raketna jeung kuring. Sabada diteuleuman, diimeutan, tug nepi ka nyawang ka mangsa tukang, moal salah deui anu pangraketna téh: tahu. Aya hadéna nulis dina basa Sunda, da moal kudu riweuh upama sakali mangsa rék nulis kecap: nyaho. Contona, kuring nyaho yén tahu téh kacida nikmatna. Upama ditulis ku basa Indonésia mah, tangtu bakal kieu: saya tahu bahwa tahu itu sangat nikmat.
Tahu. Ti mimiti inget kumelendang di alam dunya, kuring leuwih tiheula wawanohan jeung tahu, batan dodol, pémpék, donat, coklat, jeung sajabana. Najan lembur téh rada anggang ti Sumedang kotana, tapi asa mindeng pisan indung kuring milih tahu keur deungeun sangu. Malah satungtung diurus kénéh ku indung, alhamdulillah tacan kungsi sakali-kali acan ngalaman dibéré chicken naget pikeun deungeun sangu.
Geus puguh deungeun sangu téh tahu, ana jig ka sakola, sup ka warung, kop deui kana géhu (togé jeung tahu, dibulen tarigu). Ti mimiti nyorang SD, SMP, SMA, nepi ka kuliah, ngalanggan jajanan téh pasti géhu. Iwal ti regana kahontal ku pésak, katambah deui létah kuring mémang geus kacanduan ku géhu. Kajeun hot dog regana leuwih mahal, da kuring mah bakal kumétap kénéh kana géhu. Sakalieun rada incah tina géhu téh, paling ogé kana baso tahu, kupat tahu, atawa tahu gejrot. Angger-angger kénéh tahu.
Ka dieunakeun sok kerung jeung rada hémeng, upama jajan géhu di warung. Ongkoh géhu, tapi kabuktianna mah euweuh togéan. Aya kalana diganti ku bihun, wortel, emih, atawa ukur tahu dibulen ku tarigu. Padahal ari ngaranna mah angger wé géhu. Untung pisan, kuring tara hayang protés. Babaturan kuring ogé, jempling wé “dibobodo” ku nu dagang téh. Rék naon baé baturna, satungtung aya tahuan mah, tetep baé géhu. Tapi duka teuing, upama sakali mangsa tahu-na anu diganti atawa dieuweuhkeun mah. Bisa jadi, kuring moal daék nyebut géhu, lamun anu dibulen ku tarigu téh ukur togé, wortel, bihun, emih, jeung sajabana. Lebah dieu, kabuktian yén tahu leuwih nangtukeun kalumangsungan géhu, dibandingkeun jeung togé—najan togé disebut pangheulana: togé-tahu.
*
MALEM Kemis, tanggal 11 Méi 2005, aya talk show, anu digelar rampak gawé antara Komunitas Gerbang Unpad, Huria Mahasiswa Antropologi, jeung Jaringan Kekerabatan Indonésia. Demi jejer anu dipadungdengkeun téh taya lian perkara Tahu Sumedang, kalayan dijudulan: “Andai dia Tahu”. Anu kapeto jadi panyaturna aya tilu urang, nyaéta Hawé Setiawan, Setiaji, jeung Zarkasih, kalawan panumbu caturna Bérby (mahasisiwi geulis, urang Bangka asana mah).
Dina éta riuangan, Hawé ngasongkeun panyawang ngeunaan tahu anu geus jadi idéntitas kasundaan, hususna Sumedang. Ceuk Hawé, di Sumedang perelu dipikiran sangkan diwangun arca tahu. Tahu Sumedang leuwih suksés ngawanohkeun Sumedang, sanajan dibandingkeun jeung Séksi Humas Pemkab Sumedang.
Kaitung panjang rupaning dadaran Hawé ngeunaan tahu téh. Tapi kuring ngajenghok, basa Zarkasih nétélakeun yén kacang kadelé anu dijieun Tahu Sumedang téh mana horéng meunang ngimpor ti Jepang. Daék teu daék, kuring kudu percaya, da puguh Zarkasih mah sapopoéna ogé mémang icikibung di dunya tahu. Sebut baé, Zarkasih téh salahsahiji pangusaha Tahu Sumedang nu kaitung suksés.
Sajeroning ngasaan Tahu Sumedang jieunan Zarkasih, pikiran jadi mancawura ka mana karep. Kaya kieu mah, palangsiang isuk jaganing géto, teu pamohalan lamun Tahu Sumedang bakal kasilep ku Tahu Jepang. Apan kiwari ogé, bahan dasarna geus ti Jepang. Naha di lemah cai Pasundan nu kakoncara subur makmur, kalah meuli kacang kadelé ti Jepang? Lebah dieu, urang perelu maluruh kalawan daria, naha lahan tatanén di Sumedang anu legana 1.521,95 km téh, geus béak kaléléd ku jalan tol jeung real estate? Atawa mémang di antara 997.000 urang Sumedang, geus mumul melak kacang kadelé? Saliwatan, kuring sok rajeun nengetan para nonoman di pilemburan, anu leuwih reueus ngojég batan bobolokot di kebon atawa di sawah.
*
UPAMA cék Hawé Setiawan tahu téh minangka salahsahiji idéntitas kasundaan, kuring ogé mémang boga pikiran ka dinya. Tapi aya deui tambahna. Kuring boga pamadegan, yén Tahu Sumedang téh minangka hiji tanda raketna duduluran antara urang Sunda jeung Tionghoa. Pangna kitu, apan nu mimiti boga ideu nyieun tahu téh taya lian Ong Kino, urang Tionghoa nu ngumbara di Sumedang. Satuluyna disambung ku budakna, Ong Bung Keng, kira taun 1901 nepi ka 1993. Sajabana ti Ong Bung Keng, aya deui sawatara ngaran nu sarua ngamekarkeun usaha tahu, nyaéta Ong You Kim (Ukim), Ko Aniw, Ko Lento, Ko Jung Gong, jeung Babah Hek. Kilang kitu, ari anu popilér mah tetep baé Tahu Ong Bung Keng. Upama sakali mangsa ngaliwat ka Kota Sumedang, aya hadéna nganjang ka Jalan 11 April Nomor 53 (baheula mah Jl. Tegal Kalong, Kelurahan Kota Kaler). Pasti manggihan hiji plang ngajeblag, anu unina: “Tahu Bungkeng, Perintis Tahu Sumedang Sejak 1917“.
Dumasar kana sababaraha sumber anu bisa dipercaya, kaasup ngayakeun wawancara langsung ka praktisi tahu, mimitina mah ngaran tahu téh nyaéta tou fu. Pangna jadi tahu, lantaran diluyukeun jeung létah urang Sunda. Tapi aya deui carita nu sumedar, yén gumelarna ngaran tahu téh raket patalina jeung Pangéran Soeria Atmadja, Bupati Sumedang taun 1928. Harita, Pangeran Soeria Atmadja kataji ku tou fu buatan Ong Bung Keng. “Ngeunah tahu téh…” kitu saur Pangéran Soeria Atmadja. Anu antukna ti harita pisan, tou fu robah ngaran, jadi tahu.
Ku popilérna Tahu Sumedang, tangtu mawa berekah ka masarakat Sumedang. Kiwari, loba home industry anu ngokolakeun tahu, boh warga Sumedang atawa Tionghoa. Kapasitas produksina nepi ka 8,2 ton saban taun, kalayan ngahasilkeun duit Rp 11,5 miliar. Perkara tahu mah, mémang tacan aya nu bisa ngungkulan Sumedang.
Sawatara waktu kaliwat, Tahu Sumedang dicatet ku Musieum Rékor Indonésia (MURI), minangka tahu pang panjangna. Tahu Sumedang dicatet dina nomer rékor 1.506, sanggeus nyieun tahu anu panjangna 81 Meter, lébar 34 cm, jangkungna 5 cm, kalayan méakkeun 7,5 kintal Kadelé. Éta tahu nu ngageunjleungkeun téh dijieun ku 150 urang praktisi tahu, ti 20 pausahaan tahu di Sumedang. Tahu Sumedang ngungkulan rékor saméméhna dicangking ku Kabupatén Tegal (10/04/05), kalayan panjangna 43,5 Méter. Hartina, Sumedang geus suksés nyepeng rékor tahu pangpanjangna jeung rékor tahu pangbadagna, anu dicatet leuwih tiheula, taun 2004.
*
NILIK kasuksésan Tahu Sumedang, tangtu baé aya sawatara catetan anu perelu dipikiran ku lembaga atawa instansi nu patali jeung widang pariwisata. Pangpangna mah kuring manghariwangkeun Hak Kekayaan Intelektual (HKI) direbut ku urang deungeun. Komo deui sanggeus kacang kadelé-na ngimpor ti Jepang.
Nyarita perkara pariwisata, tangtu nyarita “kemasan”. Pihak pamaréntah kudu nyiar tarékah sangkan henteu kapiheulaan ku kaum kafitalis, dina raraga ngundakkeun “harga jual” tahu. Kamajuan jaman, teu bisa disingkahan deui, geus bisa ngarobah cara nyawang rupaning perkara, utamana anu nerekab ka para nonoman. Upama para nonoman ngarasa éra atawa géngsi meuli tahu di warung leutik—komo ti tukang dagang asongan, tangtu bakal béda lamun sakali mangsa tahu téh disalin jinis siga kadaharan nu nyampak di McDonald.
Kareueus para nonoman kana tahu, perelu diundakkeun deui. Kawasna kagiatan sobat-sobat di Unpad bisa dijieun conto pikeun para nonoman séjén, sangkan bisa ngajénan kana kadaharan lemah cai sorangan. Sabisa-bisa ma, para nonoman téh sing bisa “idéntik” jeung Tahu Sumedang, lain jeung Dunkin Donuts.
Lebah dieu, merelukeun rampak gawé ti rupaning unsur pamaréntah jeung masarakat. Patani mah tos diécéskeun tugasna, mikiran pepelakan kadelé, sangkan henteu kudu ngimpor ti Jepang. Lembaga kapariwisataan ogé, atos écés. Atuh komo deui diréktorat jéndral HKI. Tug nepi ka lembaga kaséhatan, teu meunang cicingeun. Lembaga kaséhatan ulah bosen ngadadarkeun pentingna nuang tahu. Apan tahu téh mibanda protéin nu kacida gedéna, malah satata jeung kualitas protéin hewani. Sakumaha anu bisa ditengetan dina NPU (net protein utility), yén sabagéan loba protéin tahu bisa mangfaat pikeun kabutuhan awak, kurang-leuwih 65 persén.
*
KURING moal ngarasa éra, upama aya nu nyebut “generasi tahu”. Mémang bener, kuring mah loba ngadahar tahu—sajabana ti sangu. Kacida ngahaturkeun nuhun ka para praktisi tahu, anu teu weléh satia nyadiakeun kadaharan murah tur ngandung giji. Tukang nyieun tahu, salah sahiji nu milu ngaréalisasikeun Undang-Undang Nomor 7 Tahun 1996, anu di antarana nétélakeun yén kualitas pangan anu dikonsumsi téh kudu nyumponan sababaraha kritéria. Di antarana aman, ngandung gizi, jeung bisa kahontal regana ku masarakat.***


text:
Kabupatén Indramayu
Kabupatén Indramayu mangrupakeun salah sahiji kabupatén di Propinsi Jawa Barat, Indonésia. Ibukotana nyaeta Indramayu. Kabupatén ieu wawatesan jeung Laut Jawa di beulah kalér, Kabupatén Cirebon di wétan kidul, Kabupatén Majalengka jeung Kabupatén Sumedang, sarta Kabupatén Subang di beulah kulon.
Di kabupatén Indramayu aya pulo bayawak anu perenahna kurang leuwih 26 mil ti sisi basisir (± 50 km di lebah kalér daratan Indramayu). [1] Pulo dijadikeun hutan lindung sabab di sabudeureunana hirup rupa-rupa pepelakan jeung sato langka di antarana bayawak. [1]
Daptar eusi
Babagian Administratif[édit | sunting sumber]
Kabupatén Indramayu kawengku ku 31 kacamatan, nu kabagi deui kana sababaraha désa jeung kalurahan. Pusat pamaréntahan di Kacamatan Indramayu, nu aya di basisir Laut Jawa.
Transportasi[édit | sunting sumber]
Indramayu diliwatan jalur pantura, nyaéta salah sahiji jalur pangpadetna di Pulo Jawa, utamana dina usum mudik. Kabupatén ieu diliwatan ogé ku jalur karéta api lintas kalér Pulo Jawa, kalayan stasion panggedéna aya di Jatibarang.
Pangeusi[édit | sunting sumber]
Pangeusi Indramayu di wilayah basisir umumna maké Basa Indramayu kawas Dialék Cirebon dina kahirupan sapopoéna, nu maranehannana nyebut logat eta minangka dialék Dermayon. Sedengkeun di beulah kidul, maké Basa Sunda.


text:
Trincomalee
Trincomalee nyaeta kota palabuan di wetan kalereun Sri Lanka. Kota ieu leuwih kasohor oge ku ayana palabuan alamina, nu mana jadi salah sahiji basis penting keur armada sekutu nalika perang dunya.
Kota ieu ngampar dina hiji wewengkon nu aya pangeusian, nu kalolobaan bageannana mangrupakeun urang Tamil. Organisasi Pangbébasan Macan Tamil Eelam (LTTE) - Liberation Tigers of Tamil Eelam usaha pikeun ngadegkeun nagara Tamil Eelam nu merdika.
Trincomalee oge mangrupakeun salasahiji kota nu katarajang tsunami taun 2004.


text: 1Ieu teh nimbulkeun pertanyaan: Na geus dipiceun kabeh eta umat teh ku Pangeran? Piraku! Kapan simkuring oge urang Israil, turunan Ibrahim ti Kaom Binyamin. 2Moal enya Allah miceun ka umat-Na, kenging-Na ku manten milih! Cek Kitab, basa Elias rumahuh ka Allah ngadukeun urang Israil: 3‘Nun Pangeran, maranehna teh parantos maraehan nabi-nabi Gusti. Mezbah-mezbah Gusti ge, ku maranehna diruntuh-runtuhkeun. Mung kantun abdi nu masih hirup, nanging abdi ge diarah-arah pati.’ 4Kumaha waleran Allah? ‘Aya keneh pikeun Kami. Ku Kami dikarikeun tujuh rebu urang deui anu henteu marilu sembah sujud ka arca Baal.’ 5Nya kitu kiwari oge, aya keneh saeutik anu nyesa, lantaran aya piwelas Allah. 6Disesakeun soteh, ku lantaran aya sih kurnia, lain pedah bener kalakuanana. Ari ngukur kana kalakuanana mah, atuh lain oge sih kurnia. 7Jadi, kumaha cindekna? Kieu: Urang Israil teh henteu kabeh bisa ngahontal udaganana, ngan anu kapilih bae. Nu sejen-sejenna mah geus naleugtreug. 8Cek Kitab: ‘Maranehna ku Allah disina talibra. Matana sina teu arawas, ceulina sina norek, tug nepi ka kiwari.’ 9Oge saur Daud: ‘Sukan-sukanna sing jadi jiret jeung burang, jadi mamala katut wawales ka maranehna keneh. 10Panonna sina kalampud ulah sina awas, tonggongna sing barengkung balas nanggung.’ 11Simkuring sok mikir kieu: Naha pedah maranehna geus lalabuh teh ngandung harti moal bisa marenyat deui? Henteu, lain kitu! Eta mah, lalabuh soteh, pedah ngalalawan. Eta sababna, kasalametan teh diragragkeun ka bangsa-bangsa lian; maksudna, pikeun mapanas maranehna, bangsa Israil tea. 12Kagagalan maranehna, geus matak jadi bagja ka saalam dunya sarta kakuranganana, matak jembar ka bangsa-bangsa sejen; geus komo deui lamun maranehna satia mah. 13Hal ieu diwakcakeun ka aranjeun nu lain bangsa Yahudi. Malah ku sabab simkuring teh rasul pikeun nu luareun bangsa Yahudi, ku ngawakcakeun eta hal teh, tugas karasulan simkuring jadi karasa mulyana. 14Mudah-mudahan ku jalan kitu bangsa simkuring hatena bisa kageuing sarta tarobat; malakmandar ku kitu teh, aya anu bisa kasalametkeun. 15Sabab upama dipiceunna eta bangsa geus ngalantarankeun bangsa-bangsa luareunana salamet, komo lamun maranehna ditarima deui; naon pibasaeunana, lian ti lir nu geus paeh hirup deui? 16Ibarat roti, lamun bibitna beresih, rotina oge beresih. Atawa lamun akarna mulus, dahan-dahanna oge tangtu mulus. 17Ku sabab eta, lamun dahan-dahan tina tangkal jetun piaraan, aya anu ditilas; tuluy aranjeun, anu lir sirung tina tangkal jetun leuweung, dicangkokkeun kana urut dahan nu ditilas tea jeung milu nyeuseup kahakanan tina akarna, 18aranjeun ulah rasa maneh leuwih utama ti batan dahan anu ditilas tea. Upama nepi ka boga rasa kitu, mangka areling; lain aranjeun anu ngahuripan akar, tapi akar anu ngahuripan aranjeun. 19Bisa jadi cek aranjeun: ‘Nu matak eta dahan ditilas ge pikeun tempat aing sirungan.’ 20Lain, lain kitu! Nu matak maranehna ditilas teh, tina bonganna embung percaya. Sabalikna, aranjeun dicangkokkeun soteh lantaran daek percaya. Jadi, poma ulah rek nyombong, anggur kudu sieun! 21Sabab upama Allah teu lebar-lebar nilas dahan anu pituin, ka aranjeun oge moal ngaraos lebar nilas. 22Ku sabab eta, mangka tigin kana welas asih-Na; kitu deui, kana sipat Mantenna anu keras. Keras soteh, ka nu baredegong. Upama aranjeun tigin mah, welas asih-Na tangtu karasa. Lamun teu tigin, aranjeun oge moal teu ditilas. 23Tapi maranehna oge, ari geus tarobat mah tina kateupercayaanana, tinangtu dipulihkeun; da Allah mah, kawasa nyangkokeunana deui. 24Sabab upama aranjeun, anu tadina saibarat sirung tina tangkal jetun leuweung, geus dicangkokkeun kana jetun piaraan sanajan beda sipat beda bakat; komo deui maranehna, nu asalna oge sasipat, tangtu baris dipulihkeun deui kana tangkal asalna. 25Dulur-dulur! Simkuring ngaharep, supaya aranjeun ulah ngarasa guminter. Ku sabab eta, simkuring rek mere ieu rasiah: Sabagian urang Israil geus naleugtreug. Kituna teh, ngan nepi ka mangsa jejegna bilangan anu disalaur ti bangsa-bangsa luareunana geus asup ka karajaan Allah. 26Upama eta geus kahontal, pinasti Israil baris disalametkeun, sakumaha cek Kitab Suci: ‘Ti Sion baris sumping Pambebas, sagala kadorakaan ti Yakub baris dieuweuhkeun. 27Ieu jadi jangji ti Kami ka maranehna, di mana dosa-dosana ku Kami geus dilubarkeun.’ 28Maranehna teh, ari ditilik ti pihak Injil mah, satru Allah. Ku lantaran hal eta, nu untung teh aranjeun, nu lain urang Yahudi. Tapi ku sabab tadina oge umat kapilih tur ngaraskeun ka karuhunna, tetep maranehna ku Allah dipikaasih. 29Sabab Allah mah, sakali miasih jeung mikurnia moal barobah deui. 30Aranjeun nu asal teu ngesto ka Mantenna, ayeuna malah ginanjar murah asih-Na; eta teh, balukar ti maranehna teu ngesto ka Allah. 31Kitu oge maranehna, tinangtu ngalaman sakumaha anu kaalaman ku aranjeun, — sanajan ayeuna maranehna teu ngesto ka Allah — nya eta baris pinarinan deui murah asih-Na. 32Sabab sakabeh manusa ku Allah geus dikerem di jero lingkungan kabasangkalan, supaya Mantenna iasa mintonkeun murah asih-Na ka sakabeh. 33Beu, pohara matak helokna ari kawijaksanaan jeung timbangan Allah! Putusana-Na henteu bisa kajugjugan, pangreka manah-Na henteu bisa kateuleuman! 34Ku kitu tea mah: ‘Saha nu awas kana mamanahan Pangeran? Saha nu geus kungsi nganasehatan ka Mantenna? 35Atawa saha anu geus kungsi ngahaturanan naon-naon, nepi ka Mantenna kedah mulangkeun? 36Sabab saniskara oge, asal ti Mantenna, kenging Mantenna, jeung kanggo Mantenna, salalanggengna. Amin.’


text:
Endog-endogan
Endog-endogan nyaéta kaulinan maké leungeun bari kakawihan. Leungeun ditumpuk bari meureup nyarupa endog, terus gogoléangan atawa endogna peupeus nuturkeun kawih.
Biasana diulinkeun bari diuk, minimal diulinkeun ku 2 urang. Terus leungeun dipeureupkeun disimpen dihandap. Posisina aya anu bari nangtung aya anu bari nangkub. Sabada digoleangkeun (digoyang) barudak bari kakawihan. Kawihna siga kieu : "Endog endogan….endogna peupeus hiji..pre". Mun nyubut pre langsung leungeun anu tadina meureup ditemprakeun. Mimiti anu ditemprakeun anu paling handap tuluy sampe kaluhur. Mun leungeunna geus euweuh anu meureup deui dikawihkeun deui siga kieu….�?goleang goleang Mata sapi bolotot�? bari handapeun mata barudak sok silih dibeyeng kahandap ku sorangan.


text:
Dina kasempetan postingan ayéna simkuring hoyong médar salah sawios tokoh Sunda nu kalintang gédé jasana pikeun sajarah kasenian Sunda, nyaeta Mang Koko tea nu tos makalangan, dugi ka generasi simkuring ayéna masih keneh séér nu mikabangga karya – karya anjéna.
Haji Koko Koswara, nénéhna Mang Koko, lahir di Kacamatan Indihiang, Tasikmalaya, 10 April 1917. Ramana Ibrahim alias Sumarta, anu aya teureuh ti Sultan Banten (Sultan Hasanuddin). Anjeunna kagungan putra 8, diantawisna Tatang Benyamin Koswara (ayeuna pupuhu Yayasan Cangkurileung) sareng Ida Rosida (salah sawios panembang kahot sareng kungsi maén sinetron "Inohong di Bojongrangkong"). Atikan anjeunna dikawitan ti HIS (1932), MULO Pasundan (1935). Mang Koko kalebet anu ta'at sareng patuh kana agamana (Islam).Padamelanna dikawitan ti taun 1937, mangsa bangsa urang nyanghareupan révolusi. Saterusna patutur-tutur didamel di: Balé Pamulang Pasundan, Paguyuban Pasundan, De Javasche Bank; Harian Cahaya (Cahaya Simbun), Harian Suara Merdeka, Jawatan Penerangan Propinsi Jabar, guru anu saterasna janten Direktur Konservatori Karawitan Bandung (1961-1973); Dosen Luar Biasa di ASTI (Akademi Seni Tari Indonesia), Bandung, dugi ka pupusna ping 4 Oktober 1985.
- Bakat seni sareng karya-karyana.
Bakat senina ngocor ti ramana anu kacatet salaku juru mamaos Ciawian jeung Cianjuran. Saterasna anjeunna diajar ku nyalira ti seniman-seniman ahli karawitan Sunda anu parantos moyan, ogé neuleuman hasil karya widang karawitan ti Raden Machjar Angga Koesoemadinata (musikolog).
Anjeunna oge kacatet salaku anu ngadegkeun rupa-rupa pakumpulan kasenian, diantarana: Jenaka Sunda "Kaca Indihiang" (1946), "Taman Murangkalih" (1948), "Taman Cangkurileung" (1950), "Taman Setiaputra" (1950), "Kliningan Ganda Mekar" (1950), "Gamelan Mundinglaya" (1951), jeung "Taman Bincarung" (1958).
Oge anjeunna anu ngadegkeun sakaligus jadi pupuhu munggaran ti "Yayasan Cangkurileung" puseur, anu cabang-cabangna sumebar di lingkungan sakola-sakola sakuliah Jawa Kulon. Anjeunna ogé anu ngadegkeun tur pupuhu Yayasan Badan Penyelenggara "Akademi Seni Karawitan Indonesia" (ASKI), Bandung (1971). Kungsi anjeunna medalkeun majalah kasenian "Swara Cangkurileung" (1970-1983).
Karya cipta kawih-kawihna dikempelkeun dina buku-buku, boh anu kungsi dipedalkeun atawa anu masih mangrupa naskah-naskah, diantarana: "Resep Mamaos" (Ganaco, 1948), "Cangkurileung" (3 jilid/MB, 1952), "Ganda Mekar" (Taraté, 1970), "Bincarung" (Taraté, 1970), "Pangajaran Kacapi" (Balébat, 1973), "Seni Swara Sunda/Pupuh 17" (Mitra Buana, 1984), "Sekar Mayang" (Mitra Buana, 1984), "Layeutan Swara" (YCP, 1984), "Bentang Sulintang/Lagu-lagu Perjuangan"; jrrd.
Karya-karyana sanés ukur dina widang kawih, nanging ogé dina widang seni drama sareng gending karesmen. Dina lebah dieu kacatet, salah sawiosna nyaeta: "Gondang Pangwangunan", "Bapa Satar", "Aduh Asih", "Samudra", "Gondang Samagaha", "Berekat Katitih Mahal", "Sekar Catur", "Sempal Guyon", "Saha?", "Ngatrok", "Kareta Api", "Istri Tampikan", "Si Kabayan", "Si Kabayan jeung Raja Jimbul", "Aki-Nini Balangantrang", "Pangeran Jayakarta", "Nyai Dasimah".
- Pangajén ka Mang Koko.
Mang Koko ginuluran seueur pangajén, boh anu asalna ti pamaréntah, lembaga atawa organisasi masarakat (LSM), upamana baé: Piagam Wijayakusumah (1971), salaku pangajén pangluhurna ti pamaréntah puseur (id: Departemen Pendidikan dan Kebudayaan) dina kategori "Sebagai Pembaharu dalam Bidang Seni Karawitan".
Tina riwayat ringkes kahirupan Mang Koko, urang patepang jeung hiji manusa anu enggeus masrahkeun jiwa, raga jeung bandanna pikeun kahirupan jeung kalanggengan seni, hususna seni Sunda. Jembarna, pikeun anjeunna, merenah upami urang ngaleleran gelar salaku "pahlawan panglelemes jiwa". Sabab, sakumaha kasauran anjeunna keneh dina salah sahiji kawihna, seni teh ngarupakeun panglemes jiwa.
Cag ah,
Baktos simkuring: Lilis Mayasari/ LieZMaya anu nuju murukusunu sono ka lembur indung :P
- Di cutat Ti Wikipédia, énsiklopédia bébas basa Sunda.
- Gambar ti: Datasunda.Org